open-index/open-wikipedia-markdown huggingface dataset:
ভেল দিয়া উৎসৱ

**ভেল দিয়া উৎসৱ** হৈছে নামনি অসমৰ দক্ষিণ কামৰূপত প্ৰচলিত এক উৎসৱ। দক্ষিণ কামৰূপৰ বিভিন্ন ঠাইত সাধাৰণতে জেঠ আহাৰ মাহত এই উৎসৱ পালন কৰা হয়৷ মূলতঃ কৃষক, ঘাটোৱাল আৰু মৎসজীৱি লোকসকলে এই উৎসৱ উদযাপন কৰে।

## ইতিহাস
দুই শতিকাৰ আগৰ কথা। স্থানীয় লোকে জনোৱা অনুসৰি, ধিঙৰবৰী অঞ্চলত ৩৫ বছৰ ওপৰত জীয়াই নাথাকিছিল কোনো মানুহ। এজনক সৎকাৰ কৰি আহি মৃত্যু হৈছিল আনজন লোকৰো। এনেদৰে প্ৰজন্মৰ পাছত প্ৰজন্ম অচিন ৰোগত আক্ৰান্ত হৈ মৃত্যু হৈছিল। এনে প্ৰেক্ষাপটত অঞ্চলটোৰ এজন লোকক সপোন দেখুৱাই মহাদেৱে কৈছিল, অঞ্চলটোৰ বিশেষ এক স্থানত আছে এখন ভেল। সেই ভেলখন কলাজল নৈত উটুৱাই দি কৰিব লাগিব পূজা আৰু তেতিয়াহে এই অচিন ৰোগৰ প্ৰাদুৰ্ভাৱৰ পৰা মুক্ত হ’ব সমগ্ৰ পচৰীয়া ধিঙৰবৰী অঞ্চল।

তেতিয়াৰে পৰা অম্বুবাচীৰ নিবৃত্তিৰ নিশা ধিঙৰবৰিত অনুষ্ঠিত হৈ আহিছে এই ঐতিহাসিক ভেল দিয়া উৎসৱ। দিনটো উপবাসে থাকি নিশাৰ ভাগত বিশেষ পূজা অৰ্চনাৰ জৰিয়তে কলৰ ডোনাৰে নিৰ্মাণ কৰা বৃহৎ আকাৰৰ ভেল মূৰত লৈ প্ৰথমে শোভাযাত্ৰা আৰু তাৰ পাছত কলাজল নৈত উটুৱাই দিয়া হয় বিশেষ ভেলখন।

## ঐতিহ্য
কামৰূপ জিলাৰ দক্ষিণ কামৰূপৰ  আন বিভিন্ন লোক কৃষ্টি–সংস্কৃতিসমূহৰ ভিতৰত বৰ্ষাকালীন উৎসৱ ‘ভেল দিয়া উৎসৱ’এ এক সুকীয়া ঐতিহ্য বহন কৰি আহিছে । ভেল দিয়া উৎসৱ নৈপৰীয়া আৰু বিলপৰীয়া জনজীৱনৰ এক নিবিড় সম্পৰ্ক থকা উৎসৱ বুলি ক’ব পাৰি। যিসকল লোকৰ নদী , বিল , জান আদিৰ লগত জীৱন জীৱিকাৰ কথা জড়িত হৈ থাকে, সেইসকল লোকে প্ৰধানতঃ এই উৎসৱ নিজস্ব আৰু পৰম্পৰাগত ৰীতি-নীতিৰে পালন কৰে। বিশ্বাস আছে যে, পানীৰ লগত সম্পৰ্ক থকা এই উৎসৱ জলৰ অধিষ্ঠিত দেৱতা জলদেৱতাক সন্তুষ্ট কৰাৰ মানসেৰে পালন কৰা হয়। বানপানীৰ সংহাৰী ৰূপে যাতে নৈপৰীয়া চহা জীৱনত প্ৰভাৱ পেলাব নোৱাৰে, মাছমৰীয়া লোকসকলে যাতে পৰ্যাপ্ত পৰিমাণে মাছ পাব পাৰে, সমাজত অপায় অমংগল দূৰ হোৱাৰ লগতে অপদেৱতাই অনিষ্ট সাধন নকৰে তাৰ বাবে অঞ্চলবাসীয়ে সমূহীয়াকৈ জলদেৱতাৰ ওচৰত প্ৰাৰ্থনা জনায়।

## গীত-মাত
পুৰোহিতে শান্তি পানী ছটিয়াই ভেলখন শুচি কৰি লোৱাৰ পিছত সকলোৱে হৰিধ্বনিৰে মন্ত্ৰ পাঠ কৰি স-ভক্তিৰে প্ৰণাম জনোৱা নিয়ম আছে । প্ৰণাম জনোৱাৰ পিছত কেইগৰাকীমান স্থানীয় ডেকাই ভেলখন কান্ধত তুলি লৈ বিল/জান/নদীৰ কাষেৰে গীত গাই গাই আগুৱাই যায়-
ভেলৰ মূৰত মালা
ৰ’দ পাই লেটেৰা
চেঙা পাই মেলিলা পাহি।

পানীত ভেল উটুৱাই দিয়াৰ সময়ত আয়তীসকলে গীত পৰিৱেশন কৰে-
এ’ ভেল ভাগিলৰে
বেউলা সুন্দৰী।
গোঁসাইক জীয়াবা যায়।
যমৰে পুৰী
ভেল ভাসিলৰে।

পিছত যেতিয়া ভেলখন উটি গৈ থাকে তেতিয়া এনেদৰে গায়-
এ’ ভেল ৰৈ যাৰে
ৰাইজৰ দুখৰ কথা
শুনি যাৰে।

## তথ্যসূত্ৰ

শ্ৰেণী:অসমৰ উৎসৱসমূহ
ভাৰতৰ পৰিচয় নথিপত্ৰ সমূহ

ভাৰতত লেনদেন আৰু চৰকাৰী লাভা-লাভ প্ৰাপ্ত কৰিবলৈ ভাৰতৰ পৰিচয় নথিপত্ৰ ক্ৰমান্বয়ে ব্যৱহাৰ কৰা হয়।

যদিও কোনো এটা বাধ্যতামূলক দস্তাবেজ নাই, নিম্নলিখিত নথিপত্ৰবোৰ ৰাষ্ট্ৰীয় পৰিচয় দস্তাবেজ হিচাপে ব্যৱহাৰ কৰা হয়।

## ভাৰতৰ পৰিচয় নথিপত্ৰৰ তালিকা
* আধাৰ কাৰ্ড, ইউআইডিএআইৰ দ্বাৰা জাৰী কৰা।
* ভাৰতীয় পাছপোৰ্ট।
* ভাৰতীয় নিৰ্বাচন আয়োগে জাৰী কৰা ভোটাৰ পৰিচয় পত্ৰ।
* ভাৰতৰ বিদেশী নাগৰিকত্ব দস্তাবেজ।
* পেন কাৰ্ড, আয়কৰ বিভাগে জাৰী কৰা।
* সংশ্লিষ্ট ৰাজ্য চৰকাৰৰ দ্বাৰা জাৰী কৰা ভাৰতত ড্ৰাইভিং লাইচেঞ্চ।
* ভাৰত চৰকাৰে জাৰী কৰা ৰেচন কাৰ্ড
* জন্ম আৰু মৃত্যুৰ পঞ্জীয়ন (আৰবিডি) বা আৰ.বি.ডি. আইনৰ বিধানৰ ভিতৰত পৌৰসভাৰ পৰা জাৰী কৰা জন্ম প্ৰমাণপত্ৰ।
* বিদ্যালয় এৰি যোৱা/স্থানান্তৰ/মেট্ৰিক প্ৰমাণপত্ৰ।
* ৰাজ্য/কেন্দ্ৰীয় চৰকাৰ, ৰাজহুৱা খণ্ডৰ প্ৰতিষ্ঠান, স্থানীয় সংস্থা বা ৰাজহুৱা সীমিত কোম্পানীৰ দ্বাৰা জাৰী কৰা সেৱা পৰিচয় পত্ৰ।
* আবেদনকাৰীৰ সেৱা ৰেকৰ্ডৰ এটা নিষ্কাশনৰ প্ৰতিলিপি (কেৱল চৰকাৰী কৰ্মচাৰীৰ ক্ষেত্ৰত) বা দৰমহা পেঞ্চন আদেশ (অৱসৰপ্ৰাপ্ত চৰকাৰী কৰ্মচাৰীৰ সন্দৰ্ভত), সংশ্লিষ্ট মন্ত্ৰালয়/ধাৰকৰ প্ৰশাসনৰ বিষয়া/ভাৰপ্ৰাপ্ত বিষয়া/ভাৰপ্ৰাপ্ত ব্যক্তিৰ দ্বাৰা যথাযথভাৱে প্ৰমাণিত/প্ৰমাণিত।
* ৰাজহুৱা জীৱন বীমা নিগম/কোম্পানীৰ দ্বাৰা জাৰী কৰা পলিচি বণ্ড।
* অনুসূচীত জাতি/অনুসূচীত জনজাতি/অন্যান্য পিছপৰা শ্ৰেণী প্ৰমাণপত্ৰসমূহ।
* স্বাধীনতা সংগ্ৰামী পৰিচয় পত্ৰ।
* অস্ত্ৰ অনুজ্ঞাপত্ৰ।
* সম্পত্তিৰ নথিপত্ৰ যেনে পাট্টা, পঞ্জীভুক্ত কাম ইত্যাদি।
* ৰেলৱে পৰিচয় পত্ৰ।
* পূৰ্ণকালীন পাঠ্যক্ৰমৰ সন্দৰ্ভত চৰকাৰী স্বীকৃত শিক্ষানুষ্ঠানৰ দ্বাৰা জাৰী কৰা শিক্ষাৰ্থীফটো পৰিচয় পত্ৰ।
* গেছ সংযোগ বিল।
* বেঙ্ক/ কিষাণ/ ডাকঘৰ পাছবুক।
* ফটো বেংক এটিএম কাৰ্ড।
* ফটো ক্ৰেডিট কাৰ্ড।
* পেঞ্চনাৰ ফটো কাৰ্ড।
* লেটাৰহেডত ৰাজপত্ৰিত বিষয়া বা তহচিলদাৰৰ দ্বাৰা জাৰী কৰা ফটো থকা চিনাক্তকৰণৰ প্ৰমাণপত্ৰ।
* সংশ্লিষ্ট ৰাজ্য / কেন্দ্ৰীয় শাসিত অঞ্চলৰ দ্বাৰা জাৰী কৰা অনন্য বিকলাঙ্গতা আইডি (ইউডিআইডি) কাৰ্ড / বিকলাঙ্গতা চিকিৎসা প্ৰমাণপত্ৰ।
* বিবাহৰ প্ৰমাণপত্ৰ/পঞ্জীয়কে জাৰী কৰা বিবাহ দস্তাবেজৰ প্ৰমাণ।
* গেজেট অধিসূচনা।
* আইনী নাম পৰিবৰ্তন প্ৰমাণপত্ৰ।
* ভূমি ৰাজহ প্ৰমাণপত্ৰ।
* ভূমি প্ৰমাণপত্ৰ।

##### পৰিচয় নথিপত্ৰবোৰ একাধিক উদ্দেশ্যৰ বাবে ব্যৱহাৰ কৰা হয়:-
* ঘৰুৱা আৰু আন্তঃৰাষ্ট্ৰীয় ভ্ৰমণৰ বাবে।
* ম'বাইল ফোনৰ চিম কাৰ্ড প্ৰাপ্ত কৰিবলৈ।
* পাছপোৰ্টৰ বাবে আবেদন কৰিবলৈ।
* চৰকাৰী লাভালাভ প্ৰাপ্ত কৰিবলৈ।
* কিছুমান ক্ষেত্ৰত আইন-প্ৰৱৰ্তনকাৰী বিষয়াৰ দ্বাৰা এনে কৰিবলৈ কোৱা হ'লে।

*<small>ভাৰতত অত্যাধিক পৰিচয় প্ৰণালী আছে, আৰু সেইবোৰ ধাৰাবাহিকভাৱে গ্ৰহণ কৰা নহয়। ইয়াৰ সমাধান হিচাপে, ভাৰত চৰকাৰে ২০১৪ চনত আধাৰ কাৰ্ড প্ৰৱৰ্তন কৰিছিল, যিটো ভাৰতত সৰ্বাধিক স্বীকৃত চিনাক্তকৰণ দস্তাবেজ আৰু যিকোনো বয়সৰ ব্যক্তিয়ে সহজে প্ৰাপ্ত কৰিব পাৰে।</small>*

## তথ্যসূত্ৰ


শ্ৰেণী:ভাৰতীয় নথি-পত্ৰ
ফাগুন হাৱাই

**ফাগুন হাৱাই** () ২০১৯ চনত মুক্তিপ্ৰাপ্ত, তৌকীৰ আহমেদ পৰিচালিত এখন ইতিহাসধৰ্মী বাংলাদেশী চলচ্চিত্ৰ। ছবিখন টিটো ৰহমানে ৰচনা কৰা বঙালী ভাষা আন্দোলনৰ পটভূমিত লিখা *বৌ কথা কও* নামৰ উপন্যাসৰ আধাৰত নিৰ্মিত। ইম্প্ৰেছ টেলিফিল্ম লিমিটেডৰ বেনাৰত ছবিখন প্ৰযোজনা কৰিছে ফৰিদুৰ ৰেজা সাগৰে আৰু পৰিবেশনা কৰিছে অভি কথাচিত্ৰই। শ্ৰেষ্ঠাংশত আছে যশপাল শৰ্মা, নুচৰাত ইমৰোজ তিছা, ছিয়াম আহমেদ, আবুল হায়াত, ছাহিদুল আলম সাচ্চু আৰু ফজলুৰ ৰহমান বাবু। 
এইখন তৌকিৰ আহমেদ পৰিচালিত ষষ্ঠখন ছবি, যি ২০১৯-ৰ ফেব্ৰুৱাৰীত দেশখনৰ একেলগে ৫২টা চিত্ৰগৃহত মুক্তি পাইছিল।

বাংলাদেশ ফেডাৰেচন অফ ফিল্ম চ'চাইটিজে (BFFS) ৯২ তম একাডেমী বঁটাৰ শ্ৰেষ্ঠ আন্তঃৰাষ্ট্ৰীয় কাহিনী চলচ্চিত্ৰ শিতানৰ বাবে এই ছবিখন মনোনীত কৰে। ফৰিদুৰ ৰেজা সাগৰৰ *ফাগুন হাৱাই* আৰু ষ্টাৰ চিনেপ্লেক্সৰ *[[ন ডৰাই]]* শীৰ্ষক ছবি দুখনে যুটীয়াভাৱে ২০১৯ ৰ শ্ৰেষ্ঠ চলচ্চিত্ৰৰ বাংলাদেশ ৰাষ্ট্ৰীয় চলচ্চিত্ৰ বঁটা লাভ কৰে।

## কাহিনীৰ সাৰাংশ
ছবিৰ কাহিনীভাগ ১৯৫২ চনত পূব পাকিস্তানত (বৰ্তমানৰ বাংলাদেশ) সংঘটিত হোৱা বঙালী ভাষা আন্দোলনৰ আধাৰত গঢ় লৈছে। পশ্চিম পাকিস্তানতকৈ পূব পাকিস্তানৰ জনসংখ্যা অধিক। অথচ উৰ্দুভাষীসকলৰ প্ৰভুত্ব থকা পাকিস্তান চৰকাৰে বলপূৰ্বক পূব পাকিস্তানৰ বঙালীভাষী জনগণৰ ওপৰত উৰ্দুভাষা জাপি দিব বিচাৰিছে। চৰকাৰৰ এই্ অন্যায় সিদ্ধান্তত পূব পাকিস্তানৰ বঙালী জনগণে তীব্ৰ বিৰোধ কৰি যদিও বঙালীভাষী বহুতো ব্যৱসায়ী, মোল্লা-মৌলৱী আৰু মুছলিম লীগে নিজৰ স্বাৰ্থসিদ্ধিৰ বাবে চৰকাৰক সমৰ্থন জনায়। অতি কম মূল্যৰ বিনিময়ত ভূ-সম্পত্তি দখল কৰাৰ উদ্দেশ্যে চৰকাৰৰ সৈতে হাত মিলাই থকা কিছুমান স্বাৰ্থান্বেষী মুছলমান লোকে হিন্দুসকলক ভাৰতলৈ আহিবলৈ প্ৰৰোচিত কৰে।

খুলনাৰ এখন থানালৈ বদলি হৈ আহে জামছেদ নামৰ পশ্চিম পাকিস্তানৰ এজন বদমেজাজী পুলিছ বিষয়া। তেওঁ বঙালী কোৱাটো একেবাৰে সহ্য নকৰে। আনকি চৰাই এটাই বঙালীভাষাত ‘বৌ কথা কও’ বুলি চিঞৰি থকাটোও তেওঁ সহ্য কৰিব গুলিয়াই দিয়ে। থানাত যোগদান কৰিয়ে তেওঁ বঙালীভাষী সকলো পুলিছকে উৰ্দু শিকোৱাৰ ব্যৱস্থা কৰে। ইফালে ঢাকা বিশ্ববিদ্যালয়ৰ ছাত্ৰ নাচিৰ, ঢাকা চিকিৎসা মহাবিদ্যালয়ৰ ছা্ত্ৰী দীপ্তি আদি এটা যুৱক-যুৱতীৰ দলে এখন বঙালী নাটক মঞ্চস্থ কৰাৰ বাবে প্ৰস্তুতি চলায়। জামছেদে কোনোপধ্যে বঙালী নাটক মঞ্চস্থ কৰাৰ কথা সমৰ্থন কৰিব নোৱাৰে যদিও দলটোক নিয়ন্ত্ৰণো কৰিব নোৱাৰে। যুৱক-যুৱতীৰ দলটোৱে নিজৰ কণ্ঠস্বৰ উত্থাপন কৰে আৰু নিজৰ ভাষিক অধিকাৰ ৰক্ষাৰ বাবে থিয় হয়।

## অভিনয় শিল্পী

* ছিয়াম আহমেদ (নাচিৰ)
* নুচৰাত ইমৰোজ তিছা (দীপ্তি)
* যশপাল শৰ্মা (জামচেদ) 
* আবুল হায়াত (দীপ্তিৰ ককাক) 
* আফ্ৰোজা বানু (নাচিৰৰ মাক) 
* ৰৌণক হাচান (অবায়েদ, মুছলিম লীগৰ সদস্য)
* সাজু খাদেম (মঞ্জু)
* ফজলুল ৰহমান বাবু (চন্দৰ, জামাদাৰ)
*ছাহিদুল আলম সাচ্চু (আমজাদ)
* ফাৰুক আহমেদ (মৌলৱী)
* এ কে আজাদ সেতু
*নৰেশ ভূঞা
*আব্দুৰ ৰহি
*হাচান আহমেদ
*ছিয়াম হাচান ৰেদয় (নয়ন বাবু)

## বঁটা আৰু মনোনয়ন

## বাহ্যিক সংযোগ
* ইউটিউৱত ফাগুন হাৱাই
* 

## তথ্য উৎস

শ্ৰেণী:বাংলাদেশৰ চলচ্চিত্ৰ
 শ্ৰেণী:বঙালী চলচ্চিত্ৰ
পিটিকা

**পিটিকা** হৈছে সিজাই বা পুৰি কোমল কৰা পাচলি, ফল, মাছ, মাংস আদিক হাতেৰে মোহাৰি মিহি কৰি প্ৰস্তুত কৰা খাদ্য। এইদৰে খাবলৈ নিৰ্বাচন কৰা প্ৰধান সামগ্ৰীবিধৰ সৈতে মিঠাতেল, পিয়াঁজ, জলকীয়া, নিমখ, ধনিয়া আদি মচলাজাতীয় সামগ্ৰী মিহলাই পিটিকা তৈয়াৰ কৰা হয়। এই খাদ্যবিধ তৈয়াৰ কৰিবলৈ সময় আৰু প্ৰয়োজনীয় সামগ্ৰী তাকৰ হোৱাৰ লগতে ইয়াৰ থলুৱা স্বাদৰ হেতু ভাৰতৰ লগতে ইয়াৰ ওচৰচুবুৰীয়া দেশ সমূহত এইবিধ খাদ্যৰ জনপ্ৰিয়তা অধিক। বিভিন্ন পিটিকা সমূহৰ ভিতৰত আলু পিটিকাৰ ব্যৱহাৰ বেছি আৰু অধিক জনপ্ৰিয়। 
## প্ৰকাৰ
খাবৰ বাবে ৰুচি অনুসৰি মানুহে সোৱাদৰ বাবে নিমখ, জলকীয়া, পিয়াজ, আদা, মিঠাতেল, ধনীয়া, পদুনা আদি ব্যৱহাৰ কৰি বিভিন্ন পিটিকা প্ৰস্তুত কৰে:
*আলু পিটিকা (সিজোৱা বা পোৰা)
*কণী-আলুৰ পিটিকা (সিজোৱা)
*বিলাহী পিটিকা (সিজোৱা বা পোৰা)
*আলু-বেঙেনাৰ পিটিকা (সিজোৱা বা পোৰা)
*পাতত দিয়া মাছৰ পিটিকা
*পাতত দিয়া কচুথোৰ আৰু কণবিলাহীৰ পিটিকা
*সিজোৱা মাছৰ পিটিকা
*জলফাইৰ পিটিকা (সিজোৱা বা পোৰা)
*ঔ-টেঙাৰ পিটিকা (সিজোৱা)
*কৰ্দৈ পোৰা পিটিকা
*পকা আমৰ পিটিকা 
*আলু আৰু তিলৰ পিটিকা আদি

## প্ৰয়োজনীয় সামগ্ৰী
পিটিকা বনাবলৈ মুখ্য উপাদান হিচাপে আলু, বেঙেনা, বিলাহী, কচু(গুটি আৰু থোৰ), তিল, বিভিন্ন ফল(আম, কৰ্দৈ, ঔ-টেঙা, জলফাই আদি), মাছ সামগ্ৰীৰ উপৰিও সোৱাদৰ বাবে নিমখ, মিঠাতেল, পিয়াঁজ, জলকীয়া, আদা, ধনীয়া, মানধনীয়া, নেমু ইত্যাদি ব্যৱহাৰ কৰা হয়।

## প্ৰস্তুতকৰণ পদ্ধতি
পিটিকা বনাবলৈ সাধাৰণতে প্ৰধান সামগ্ৰীবিধ পুৰি বা সিজাই কোমল কৰি ল'ব লাগে। পিটিকা বনাবলৈ নিৰ্বাচন কৰা মুখ্য উপাদানৰ সৈতে ৰুচি অনুসৰি নিমখ, তেল, জলকীয়া, পিয়াজ আদিৰে পিটিকি মিশ্ৰণ কৰা হয়। পাৰম্পৰিক অসমীয়া শৈলীৰ আলু পিটিকা প্ৰস্তুত কৰিবলৈ আলুখিনি জুইৰ আঙঠাত পুৰি বা ভাতত দি সিজাই লোৱা হয়। সিজোৱা পদ্ধতিত আলুখিনি বাকলি গুচাই গোটাকৈ বা কাটি টুকুৰা কৰি ভাত বা ডাইলত দি বা পানীত দি সিজোৱা হয়। সিজাই লোৱাৰ আগতে বা পিছত বাকলি গুচাই লোৱা হয়। পোৰা আলুৰ ক্ষেত্ৰত বাকলিৰ সৈতে আলুখিনি জুইৰ আঙঠাত দি পুৰি লোৱা পিছত বাকলিখিনি এৰুৱাই লোৱা হয়। এইদৰে সিজাই বা পুৰি কোমল কৰা আলুখিনি এটা পাত্ৰত ৰাখি তাত কটা পিয়াঁজ, কেঁচা জলকীয়া, ধনিয়া, সোৱাদ অনুসৰি নিমখ আৰু মিঠাতেল মিহলাই ভালকৈ হাতেৰে পিটিকি গৰমে গৰমে ভাতৰ লগত পৰিবেশন কৰা হয়। 

পাতত দিয়া পদ্ধতিত সাধাৰণতে কলপাতেৰে খাদ্য বস্তু মেৰিয়াই ভাপৰ সহায়ত ৰন্ধা হয়। কলপাতেৰে তৈয়াৰ কৰা টোপোলা এটাই আৰ্দ্ৰতা ধৰি ৰাখে আৰু ব্যঞ্জনত ধোঁৱা আৰু কলপাতৰ এক সুগন্ধি সোৱাদ প্ৰদান কৰে। এইদৰে সিজোৱা খাদ্য সামগ্ৰী পিছত পিটিকা কৰি খোৱা হয়। সাধাৰণতে সৰু মাছৰ ভিতৰত দৰিকনা, মোৱা আদি আৰু ডাঙৰ মাছৰ ভিতৰত বৰালি মাছ এইদৰে পাতত দি পিটিকা কৰি খোৱা হয়। ইয়াৰোপৰি কচুথোৰ আৰু কণবিলাহী পাতত দি কৰা পিটিকাও আন এক থলুৱা জনপ্ৰিয় খাদ্য। 

তিল আৰু আলুৰ পিটিকাৰ ক্ষেত্ৰত মিহিকৈ পিহি লোৱা তিলৰ সৈতে আলুৰ পিটিকা প্ৰস্তুত কৰা হয়। পোৰা আলু আৰু বেঙেনাৰ পিটিকা, পোৰা আলু আৰু বিলাহীৰ পিটিকা, পকা কণবিলাহীৰ পিটিকা আদিও আন একোবিধ থলুৱা খাদ্য। বিভিন্ন ৰোগ নিৰাময়ৰ বাবেও বহুতে পানীলগা বা কাহ হ'লে জলফাই বা কৰ্দৈ পুৰি পিটিকা বনাই খাই।

## তথ্যসূত্ৰ

শ্ৰেণী:খাদ্য
শিবানী দাণ্ডেকাৰ

**শিবানী দাণ্ডেকাৰ-আখটাৰ** (জন্ম- ২৭ আগষ্ট ১৯৮০) হৈছে এগৰাকী ভাৰতীয়-অষ্টেলিয়ান গায়িকা, অভিনেত্ৰী, ঘোষিকা, আৰু মডেল৷ আমেৰিকান টেলিভিছনত এগৰাকী ঘোষিকা হিচাপে কৰ্মজীৱনৰ পাতনি মেলি শিবানীয়ে পৰৱৰ্তী সময়ত ভাৰতলৈ ঘূৰি আহে আৰু হিন্দী টেলিভিছন জগতৰ বহুকেইটা অনুষ্ঠানত পৰিৱেশিকাৰ ভূমিকা পালন কৰে৷ সমান্তৰালভাৱে তেখেতে মডেলিং আৰু গায়িকা হিচাপেও বহু ক্ষেত্ৰত কাম কৰি যায়৷ ২০১৯ চনত অনুষ্ঠিত হোৱা আইচিচি ক্ৰিকেট বিশ্বকাপত শিবানীয়ে এগৰাকী সহ-ঘোষিকা হিচাপে জড়িত হয়৷
## প্ৰাৰম্ভিক আৰু ব্যক্তিগত জীৱন

দাণ্ডেকাৰৰ জন্ম হৈছিল মাৰাঠী ভাষী এটি চিতপৱন ব্ৰাহ্মণ পৰিয়ালত৷ শিবানীৰ দুগৰাকী ভগ্নী আছে৷ এগৰাকীৰ নাম অনুষা আৰু আনগৰাকীৰ নাম অপেক্ষা৷ অনুষা বলিউডৰ এগৰাকী অভিনেত্ৰী-গায়িকা৷ ভগ্নী দুগৰাকীৰ লগত লগ হৈ শিবানীয়ে ডি-মেজৰ নামৰ এটি সাংগীতিক বেণ্ড আৰম্ভ কৰিছিল৷ শৈশৱৰ অধিকাংশ সময়েই শিবানীয়ে অষ্ট্ৰেলিয়া আৰু দক্ষিণ আফ্ৰিকাত কটাইছিল৷

২০১৮ চনৰ পৰা শিবানীয়ে ছবি-নিৰ্মাতা, প্ৰযোজক আৰু অভিনেতা ফাৰহান আখটাৰৰ লগত বৈবাহিক সম্বন্ধ আৰম্ভ কৰে৷ তাৰ কিছু দিন আগতেহে ফাৰহানৰ পূৰ্বৰ পত্নী অধুনা ভাবানীৰ লগত বিবাহ-বিচ্ছেদ সম্পন্ন হৈছিল৷  ২০২২ চনৰ ১৯ ফেব্ৰুৱাৰীত তেওঁলোকে দুয়োয়ে পিতৃৰ খাণ্ডালত থকা এটা ফাৰ্ম হাউছত ধৰ্মশূন্যভাৱে এটি অনুষ্ঠানত বৈবাহিক জীৱনৰ পাতনি মেলে৷

## কৰ্মজীৱন
২০০১ চনত শিবানী নিউয়ৰ্ক চহৰলৈ ৰাওনা হয় আৰু আমেৰিকান টেলিভিছনত কাম কৰিবলৈ আৰম্ভ কৰে৷ শিবানীয়ে পৰিৱেশক হিচাপে *নমস্তে আমেৰিকা*, *ভি দেশী* আৰু *এছিয়ান ভেৰাইটি শ্বৌ* শীৰ্ষক অনুষ্ঠানত ৰাষ্ট্ৰীয় সহযোগিতাত কাম কৰে৷ এই অনুষ্ঠানৰ জৰিয়তে শিবানীয়ে বলিডদৰ মহাতাৰকাসকলক আমেৰিকাৰ দৰ্শকৰ লগত চিনাকি কৰাই দিয়ে আৰু শ্বাহৰুখ খানৰ সৈতে * এন ইভিনিং উইথ শ্বাহৰুখ খান ইন এটলাণ্টিক অ’চেন* শীৰ্ষক অনুষ্ঠানটো পৰিৱেশন কৰে৷ ইয়াৰ পিছত শিবানীয়ে *ঝলক দিখলা জা*ত এগৰাকী প্ৰতিযোগী হিচাপে যোগদান কৰে৷ তাৰ ঠিক পিছতে শিবানীয়ে বিবিচি নেটৱৰ্কত *ডান্সিং উইথ দ্য ষ্টাৰচ*, কালাৰ্ছ টিভিৰ অনুষ্ঠানত সুত্ৰধাৰ হিচাপে কাম কৰে৷ 

তাৰ পিছত শিবানী ভাৰতলৈ উভতি আহে আৰু টেলিভিছনৰ পৰিৱেশিকা হিচাপে নিজৰ কাম জাৰী ৰাখে৷ সমান্তৰালভাৱে তেখেতে মডেলিঙতো নিজৰ কৰ্মজীৱন আৰম্ভ কৰে৷ 

সংগীত আৰু মডেলিঙৰ বাহিৰেও শিবানীয়ে মেক্সিম হট ১০০, ৰোলছ ৰয়চ, পিউমা, মাৰ্ছিডিছ, তয়টা, হৰলিক্স, এইছএচবিচি, স্পাইচ মবাইল, এমটিভি কোক ষ্টুডিঅকে ধৰি অনেক অনুষ্ঠানত ঘোষিকা হিচাপে কাম কৰিছে৷ জি কাফেত *আফটাৰ আৱাৰচ* আৰু এ এক্স এন চেনেলত *মেন ২.০* অনুষ্ঠানত শিবানীয়ে ঘোষিকা হিচাপে কাম কৰে৷  ২০১১ চনৰ পৰা শিবানীয়ে ছনি মেক্স টেলিভিছনত ইণ্ডিয়ান প্ৰিমিয়াৰ লিগৰ খেলৰ সময়ত সম্প্ৰচাৰিত *এক্সট্ৰা ইনিংচ* নামৰ অনুষ্ঠানো সহ-ঘোষিকা হিচাপে কাম কৰিছে৷  একাদশসংখ্যক ভাৰতীয় টেলিভিছন একাডেমি বঁটাত শিবানীক কুইজ শ্ব'/গেমৰ শিতানত *শ্ৰেষ্ঠ ঘোষিকা*ৰ বাবে মনোনীত কৰা হয়৷  ২০১৫ চনত তেখেতে *ৰয়* নামৰ হিন্দী ভাষাৰ চলচ্চিত্ৰখনত 'জয়া' নামৰ চৰিত্ৰ এটি ৰূপায়ন কৰে৷  ২০১৭ চনত শিবানীয়ে *ফিয়েৰ ফেক্টৰ : খটৰো কে খিলাড়ী*ত অংশ লৈছিল যদিও প্ৰথম সপ্তাহতে বিদায় মাগে৷ প্ৰতিযোগিতাত দাণ্ডেকাৰৰ স্থান হয় দ্বাদশ৷

## তথ্যসূত্ৰ

শ্ৰেণী:ভাৰতীয় নাৰী
শ্ৰেণী:মডেল
শ্ৰেণী: ভাৰতীয় কণ্ঠশিল্পী
শ্ৰেণী: ভাৰতীয় অভিনেত্ৰী
দাইল-ভাত

**দাইল-ভাত** হৈছে ভাৰত তথা ভাৰতীয় উপমহাদেশৰ এক পৰম্পৰাগত আহাৰ। ইয়াত ভাপত সিজোৱা চাউলৰ লগত ৰন্ধা মচুৰ দাইল বা অন্যান্য দাইল যেনে মগু দাইল, ৰহৰ দাইল, বুটৰ দাইল, মাটি দাইল আদি পৰিৱেশন কৰা হয়। ভাৰতীয় উপমহাদেশৰ ই এক মুখ্য খাদ্য। কেইবাটাও ইন্দো-আৰ্য ভাষাত ভাত বা **চাৱল**ৰ অৰ্থ হৈছে
"সিজোৱা চাউল।" 
## উপকৰণ সমূহ
দাইল-ভাতৰ বাবে প্ৰধান উপকৰণ হৈছে ভাত আৰু দাইল। ইয়াৰোপৰি ৰুচি অনুসৰি অন্যান্য সংগী খাদ্য যেনে: ভাঁজি, তৰকাৰী, মাছ, মাংস, পিটিকা, ইত্যাদি ভাত-দাইলৰ সৈতে খাবৰ বাবে ব্যৱহাৰ কৰা হয়। 
### ভাত
ভাত হৈছে সিজোৱা চাউল। ভাত ৰান্ধিবৰ বাবে বিভিন্ন জাতৰ ধান উপলব্ধ। ধান খেতিৰ বাবে বিখ্যাত অঞ্চল সমূহত ভাত মানুহৰ প্ৰধান খাদ্য। সৰহ পানীত উতলাই বা কম পানীত ভাপৰ সহায়ত চাউল সিজাই ভাত তৈয়াৰ কৰা হয়। ভাত ৰান্ধিবৰ বাবে প্ৰধানকৈ চাউল আৰু পানীৰ প্ৰয়োজন। নতুন চাউলৰ ভাত ৰান্ধিবলৈ কম পানীৰ প্ৰয়োজন। চাউলবোৰ প্ৰথমে ভালকৈ ধুই, পাত্ৰত চাউল আৰু পানীৰ অনুপাত ৰক্ষা কৰি জুইত সিজিবলৈ দিয়া হয়। সাধাৰণতে বটুৱা, চচ্ ইত্যাদিত কম পৰিমাণে চাউল সিজালে, চাউলবোৰ সম্পূৰ্ণৰূপে সিজাৰ পূৰ্বে পানী কঢ়া হয়। 

### দাইল

দাইল হৈছে সংগী খাদ্য। মাহ জাতীয় শস্যৰ পৰা দাইল তৈয়াৰ কৰা হয়। ভাতৰ দৰে প্ৰথমে ভিজাই ৰখা মাহ জাতীয় শস্যক সিজাই লৈ পিছত পনিয়া কৈ তেল মৰা হয়। তেল মাৰিবৰ বাবে প্ৰধানকৈ গৰম কেৰাহীত সৰিয়হৰ তেল উতলিবলৈ দি নহৰু,পিয়াজ, হালধি আদি সংযোগ কৰি সিজোৱা দাইল সংযোগ কৰি পুনৰ উতলিবলৈ দিয়া হয়। ৰুচি অনুসৰি ইয়াত নিমখ সংযোগ কৰিব লাগে। বিভিন্ন মাহ জাতীয় শস্যৰ ভিতৰত মচুৰ মাহ, মগু মাহ, মটৰ মাহ, বুট মাহ, মাটি মাহ, ৰহৰ মাহ আদি দাইল ৰান্ধিবলৈ একক ভাৱে বা মিশ্ৰিত ভাৱে ব্যৱহাৰ কৰা হয়।
ৰন্ধা (সিজোৱা) দাইলত ৯% প্ৰ'টিন, ৭৯% পানী, ২০% কাৰ্বহাইড্ৰেট (৮% আঁহ অন্তৰ্ভুক্ত), আৰু ১% চৰ্বি থাকে। [7] ই বি ভিটামিনৰ এক সমৃদ্ধ সমল (দৈনিক প্ৰয়োজনীয় খাদ্য মূল্যৰ ২০% বা অধিক) যোগান ধৰে। ইয়াৰোপৰি ফলেট (৪৫%) আৰু মেঙ্গানিজ (২৫%), মজলীয়া পৰিমাণৰ থিয়ামিন (১১%) আৰু কেইবাটাও খনিজ পদাৰ্থ, যেনে আইৰণ (১৯%) আৰু ফছফৰাছ (১৮%) আদিৰে সমৃদ্ধ।  ভাৰতীয় উপমহাদেশত চাউল, ৰুটি আৰু নানৰ সৈতে দাইল খোৱা হয়। দাইল ৰন্ধাৰ ধৰণ আৰু উপস্থাপন শৈলী অঞ্চল অনুসৰি পৃথক। দক্ষিণ ভাৰতত, দাইলক "পাৰুপ্পু" বুলি কোৱা হয়। প্ৰাথমিকভাৱে সাম্বাৰ নামৰ ব্যঞ্জনবিধ তৈয়াৰ কৰিবলৈ দাইল ব্যৱহাৰ কৰা হয়। ইয়াক চাৰু আৰু চাউলৰ সৈতে মিহলি কৰা পাৰুপ্পু তৈয়াৰ কৰিবলৈও ব্যৱহাৰ কৰা হয়।

## তথ্যসূত্ৰ

শ্ৰেণী:খাদ্য
নুচৰাত ইমৰোজ তিছা

**নুচৰাত ইমৰোজ তিছা** (; জন্ম ২০ ফেব্ৰুৱাৰী ১৯৮১) এগৰাকী বাংলাদেশী অভিনেত্ৰী, মডেল আৰু প্ৰযোজক যি মুখ্যতঃ বঙালী দূৰদৰ্শন আৰু চলচ্চিত্ৰত অভিনয় কৰিছে। তেওঁ তিছা নামেৰে জনাজাত। দূৰদৰ্শন আৰু ৰূপালী পৰ্দা দুয়োটা মাধ্যমতে তেওঁ প্ৰশংসা আৰু জনপ্ৰিয়তা অৰ্জন কৰিবলৈ সক্ষম 

বাংলাদেশৰ ৰাজশাহীত জন্মগ্ৰহণ কৰা তিছাৰ বাংলাদেশৰ *নতুন কুৰী* শীৰ্ষক টেলিভিছন ৰিয়েলিটি প্ৰতিযোগিতাৰ যোগেদি উত্থান হৈছিল। ১৭ বছৰ বয়সত, ১৯৯৮ চনত তেওঁ বঙালী টেলিভিছন নাটক *সাত প্ৰহৰেৰ কাব্য*ত প্ৰথম অভিনয় কৰে। ২০২০ চনলৈ তেওঁ এশতকৈও অধিক টেলিভিছন নাটকত অভিনয় কৰিছে। ২০০৯ চনত *থাৰ্ড পাৰ্চন চিংগুলাৰ নাম্বাৰ* নামৰ বাংলাদেশী ছবিৰ যোগেদি তেওঁ প্ৰথম চলচ্চিত্ৰ জগতত আত্মপ্ৰকাশ কৰে। ছবিখনত কৰা অভিনয় বাবে তেওঁ *শ্ৰেষ্ঠ অভিনেত্ৰীৰ মেৰিল-প্ৰথম আলো বঁটা*ৰ বাবে মনোনীত হয় আৰু *সমালোচকৰ বাচনি বঁটা* লাভ কৰে। এই ছবিখন বাংলাদেশৰ ফালৰ পৰা শ্ৰেষ্ঠ আন্তঃৰাষ্ট্ৰীয় পূৰ্ণদৈৰ্ঘ্য চলচ্চিত্ৰ শিতানত ৮৩তম অস্কাৰ বঁটাৰ বাবে দাখিল কৰা হয়। 

তেওঁ মোস্তাফা চাৰৱাৰ ফাৰুকীয়ে পৰিচালনা কৰা কেইবাখনো চলচ্চিত্ৰত অভিনয় কৰি নিজকে প্ৰতিষ্ঠা কৰে; যাৰ ভিতৰত আছে *টেলিভিছন* (২০১২),*ডুব: নো বেড অফ ৰোজেছ* (২০১৭)। ২০২০ চনলৈকে তেওঁ দুটাকৈ বাংলাদেশৰ ৰাষ্ট্ৰীয় চলচ্চিত্ৰ বঁটা লাভ কৰিছে। তিছাই নৱাজুদ্দিন ছিদ্দিকী অভিনীত আৰু মোস্তাফা চাৰৱাৰ ফাৰুকী পৰিচালিত আহিবলগীয়া মাৰ্কিন-ভাৰতীয়-বাংলাদেশী চলচ্চিত্ৰ নো লেণ্ডছ মেনত প্ৰযোজক হিচাপে আত্মপ্ৰকাশ কৰে।
## প্ৰাৰম্ভিক আৰু ব্যক্তিগত জীৱন
২০ ফেব্ৰুৱাৰী ২০২১-ত ৰাজশাহীত তিছাৰ জন্ম হয়। তেওঁৰ মাক-দেউতাক ক্ৰমে শাহিন মাহফুজা হক আৰু ইনামূল হক।পাঁচবছৰ বয়সতে তেওঁ সংগীত শিকিবলৈ লয়। ১৯৯৩-ত বাংলাদেশ টেলিভিছনৰ টেলেণ্ট হাণ্ট অনুষ্ঠান *নতুন কুড়ি*ত তেওঁ দ্বিতীয় স্থান লাভ কৰে। তাৰ দুবছৰ পিছত একে অনুষ্ঠানতে তেওঁ গোল্ডকাপ জিকিবলৈ সক্ষম হয়। তেওঁ ঢাকাস্থিত নৰ্থ-চাউথ বিশ্ববিদ্যালয়ত উচ্চশিক্ষা গ্ৰহণ কৰে, যিখন বাংলাদেশৰ আটাইতকৈ শীৰ্ষৰ ব্যক্তিগত বিশ্ববিদ্যালয়।

তিছাই ১৬ জুলাই ২০১০-ত চলচ্চিত্ৰ নিৰ্মাতা মোস্তাফা চাৰৱাৰ ফাৰুকীক বিবাহ কৰায়। ২০২২ চনত তেওঁলোকৰ কন্যা সন্তান এজনীৰ জন্ম হয়।
## কৰ্মজীৱন
১৯৯৮ চনত *সাত প্ৰহৰেৰ কাব্য* শীৰ্ষক নাটকৰ দ্বাৰা তিছাৰ টেলিভিছন পৰ্দাত অভিষেক ঘটে। নাটকথনৰ ৰচয়িতা আছিল অনন্ত হীৰা আৰু পৰিচালনা কৰিছিল আহচান হাবিবে। 
 
তিছাই প্ৰথম *মেৰিল লিপজেল*ৰ বাবে মডেলিং কৰে। তেওঁ *কোকাকলা*, *চিটি-চেল*, *পেৰাচুট*, *বোম্বে চুইটচ্* আৰু *কেয়া কচমেটিকচ*ৰ বিজ্ঞাপনত অংশগ্ৰহণ কৰে। ২০০৩ আৰু ২০০৪ চনত তেওঁ মডেলিঙৰ বাবে *মেৰিল-প্ৰথম আলো বঁটা*ৰে সন্মানিত হয়। ছয় বছৰৰ বিৰতিত তিছাই ২০১৪ চনত *স্কোৱেৰ*ৰ এটা বিজ্ঞাপনত অংশগ্ৰহণেৰে পুনৰ দূৰদৰ্শনৰ বিজ্ঞাপন জগতলৈ ঘূৰি আহে। তেওঁক *ৰবি*, *ৰূপচন্দা*, *ডাৱৰ-আমলা* আদিৰ বিজ্ঞাপনত দেখা যায়।

## চলচ্চিত্ৰপঞ্জী

#থাৰ্ড পাৰচন চিংগুলাৰ নাম্বাৰ (২০০৯)
#ৰাণৱে (২০১০)
#টেলিভিছন (২০১২)
#অস্তিত্ব (২০১৬)
#ৰাণা পাগলা: দ্য মেণ্টাল (২০১৬)
#ডুব (২০১৭)
#হালদা (২০১৭)
#ইতি, তোমাৰি ঢাকা (২০১৮)
#ফাগুন হাৱাই (২০১৯)
#দ্য ওল্ডমেন এণ্ড দ্য গাৰ্ল (২০১৯)
#শনিবাৰ বিকেল (২০১৯)
#মায়াৱতী (২০১৯)
#বহ্নি (২০১৯)
#হলুদবনি (২০১৯)
#ট্ৰেপ (২০২০)
#নো মেনচ্ লেণ্ড (BIFF প্ৰিমিয়াৰ, অক্টোবৰ ২০২১)

## তথ্য উৎস

শ্ৰেণী:বাংলাদেশৰ ব্যক্তি
শ্ৰেণী:অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
উমা ৰামাকৃষ্ণণ

**উমা ৰামাকৃষ্ণণ**(Uma Ramakrishnan) এগৰাকী ভাৰতীয় পৰিস্থিতি বিজ্ঞানী (ecologist)৷ তেওঁ বৰ্তমান বেংগালুৰুৰ ৰাষ্ট্ৰীয় জীৱবিজ্ঞান কেন্দ্ৰত অধ্যাপক হিচাপে কাৰ্য্যনিৰ্বাহ কৰি আছে৷ তেওঁৰ গৱেষণাৰ মূল বিষয় হ’ল ভাৰতৰ স্তন্যপায়ী জন্তুৰ সংখ্যাগত আনুবংশিক বিজ্ঞান (population genetics) আৰু ক্ৰমবিৱৰ্ত্তনৰ ইতিহাস (evolutionary history)৷ বিশেষকৈ ভাৰতত ঢেঁকীয়াপতীয়া বাঘৰ সংৰক্ষণৰ বাবে তেওঁ উল্লেখযোগ্য অৱদান আগবঢ়াইছে৷ ২০১৯ চনৰ জুলাই মাহত তেওঁ ভাৰতৰ ৰাষ্ট্ৰীয় বিজ্ঞান একাডেমী (Indian National Science Academy) ৰ সদস্য হিচাপে নিৰ্বাচিত হয়৷ 

## শিক্ষা
ৰামাকৃষ্ণণে পদাৰ্থবিজ্ঞান, ৰায়ন বিজ্ঞান আৰু গণিতসহ বিজ্ঞান বিভাগত স্নাতক আৰু বায়’টেকন’লজি বিষয়ত স্নাতকোত্তৰ ডিগ্ৰী লাভ কৰে৷  পৰৱৰ্ত্তী সময়ত তেওঁ আমেৰিকা যুক্তৰাষ্ট্ৰৰ ইউনিভাৰ্ছিটি অব কেলিফৰ্ণিয়া, ছান ডিয়েগোৰ পৰা ডক্টৰেট আৰু ষ্টেনফৰ্ড ইউনিভাৰ্ছিটিৰ পৰা প’ষ্ট ডক্টৰেল ডিগ্ৰী লাভ কৰে৷ এইসময়ত তেওঁ প্ৰাচীন ডি এন এ ব্যৱহাৰ কৰি স্তন্যপায়ী জন্তুৰ ওপৰত জলবায়ুৰ পৰিৱৰ্ত্তন অধ্যয়ন কৰে৷

## কেৰিয়াৰ আৰু গৱেষণা
ৰামাকৃষ্ণণে ২০০৫ চনত ৰাষ্ট্ৰীয় জীৱবিজ্ঞান কেন্দ্ৰত সহকাৰী অধ্যাপিকা পদত যোগদান কৰে৷ তেওঁৰ গৱেষণাৰ মূল বিষয় বংশগতি বিজ্ঞানৰ সহায়ত পৰিস্থিতিতন্ত্ৰই জৈৱবৈচিত্ৰ্যৰ ওপৰত পেলোৱা প্ৰভাৱৰ ওপৰত আলোচনা কৰা৷ তেওঁৰ অধীনত গৱেষকৰ দলে ঢেঁকীয়াপতীয়া বাঘৰ মলৰ নমুনা পৰীক্ষা কৰি বাঘৰ সংখ্যা আৰু জিনগত জৰীপ কৰাৰ পদ্ধতি বিকাশ কৰে৷ 
তাৰোপৰি তেওঁৰ গৱেষণাই বনৰীয়া নিগনি আৰু পশ্চিমঘাট পৰ্বতমালাৰ চৰাইৰ জিনগত অধ্যয়নো সামৰি লৈছে৷ কানহা পেঞ্চ কৰিড’ৰৰ মাজেৰে পাৰ হৈ যোৱা সাত নম্বৰ ৰাষ্ট্ৰীয় ঘাইপথটোৰ বহলীকৰণ ৰোধ কৰিবলৈ আদালতত হোৱা শুনানিত ৰামাকৃষ্ণণৰ কেন্দ্ৰীয় ভাৰতৰ ঢেঁকীয়াপতীয়া বাঘৰ সংযোগ (connectivity) ৰ ওপৰত কৰা গৱেষণাৰ তথ্য ব্যৱহাৰ কৰা হৈছিল৷ 

## বঁটা আৰু স্বীকৃতি
* ৰামানুজণ ফেল’শ্বিপ, বিজ্ঞান আৰু প্ৰযুক্তিবিদ্যা বিভাগ, ভাৰত চৰকাৰ; ২০১০ 
* ফুলব্ৰাইট ভিজিটিং ফেল’শ্বিপ; ২০১৫ 
* পাৰ্কাৰ জেন্ট্ৰি বঁঁটা, ফিল্ড মিউজিয়াম অব নেচাৰেল হিষ্ট’ৰি, চিকাগো; ২০১৬
*অসাধাৰণ বিজ্ঞানী বঁটা (Outstanding Scientist Award), এট’মিক এনাৰ্জি বিভাগ; ২০১২
*সদস্য, ভাৰতীয় ৰাষ্ট্ৰীয় বিজ্ঞান একাডেমী

## বাহ্যিক সংযোগ
* উমা ৰামাকৃষ্ণণৰ ভাষণ: প্ৰজাতিৰ ভৌগোলিক বিস্তৃতিৰ অধ্যয়ন- প্ৰথম খণ্ড 
* উমা ৰামাকৃষ্ণণৰ ভাষণ: প্ৰজাতিৰ ভৌগোলিক বিস্তৃতিৰ অধ্যয়ন- দ্বিতীয় খণ্ড
* উমা ৰামাকৃষ্ণণৰ ভাষণ: ডিএনএৰ সহায়ত জৈৱবৈচিত্ৰ্যৰ মেপিং
* উমা ৰামাকৃষ্ণণৰ টেডএক্সত ভাষণ

## তথ্যউৎস

শ্ৰেণী:ভাৰতীয় বিজ্ঞানী
বঙ্গবন্ধু এভিনিউ

**বঙ্গবন্ধু এভিনিউ** (; ) হৈছে ঢাকাৰ গুলিস্তানত অৱস্থিত এটা নগৰীয়া পথ। ইয়াৰ পূৰ্বৰ নাম আছিল জিন্না এভিনিউ বাংলাদেশৰ স্বাধীনতাৰ পিছত ইয়াৰ নাম সলনি কৰি বঙ্গবন্ধু এভিনিউ কৰা হয়। বাংলাদেশ আৱামী লীগৰ কেন্দ্ৰীয় কাৰ্যালয় বঙ্গবন্ধু এভিনিউত অৱস্থিত। ২০০৪ চনৰ ঢাকা গ্ৰেনেড আক্ৰমণ বঙ্গবন্ধু এভিনিউত সংঘটিত হৈছিল।

## ইতিহাস
১৯৫০-ৰ দশকত প্ৰথমবাৰৰ বাবে এই পথৰ পৰা বিমানবন্দৰলৈ এটা দ্বিমুখী পথ নিৰ্মাণ কৰা হৈছিল। ১৯৬০-ৰ দশকত বঙ্গবন্ধু এভিনিউত বহুতো জনপ্ৰিয় ৰেষ্টুৰেণ্ট আৰু ভোজনালয় আছিল; যেনে- *কাচবাহ*, *লা চানী*, *চু-চিন-চাউ*, *চুইট হেভেন*, *চেলিমাবাদ হোটেল*, ৰেক্স আদি। বঙ্গবন্ধু এভিনিউ পূব পাকিস্তানৰ ৰাজনীতিৰ বিভিন্ন ঐতিহাসিক ঘটনাৰ সাক্ষী।

## তথ্যসূত্ৰ

## অধিক জানিবলৈ পঢ়ক
* 

শ্ৰেণী:বাংলাদেশ
শ্ৰেণী:পথ
ক্ৰেডিট ইনফৰ্মেচন ব্যুৰো (ইণ্ডিয়া) লিমিটেড

**ক্ৰেডিট ইনফৰ্মেচন ব্যুৰো (ইণ্ডিয়া) লিমিটেড**() হৈছে ভাৰতত কাম কৰা এটা ক্ৰেডিট তথ্য কোম্পানী। ই ৬০০ নিযুত ব্যক্তি আৰু ৩২ নিযুত ব্যৱসায়ৰ ওপৰত ক্ৰেডিট ফাইল বজাই ৰাখে। ট্ৰেন্সইউনিয়ন চিবিল লিমিটেড হৈছে ভাৰতত কাম কৰা চাৰিটা ক্ৰেডিট ব্যুৰোৰ ভিতৰত এটা আৰু ই আমেৰিকান বহুজাতিক গোট ট্ৰেন্সইউনিয়নৰ অংশ।

চিবিল স্কোৰ হৈছে গ্ৰাহক এজনৰ ক্ৰেডিট ইতিহাসৰ তথ্যৰ ওপৰত আধাৰিত কৰি তেওঁলোকৰ বিশ্বাসযোগ্যতাৰ মূল্যাঙ্কন। নম্বৰ যিমানে বেছি হয়, বেঙ্কটো গ্ৰাহকৰ বাবে সিমানেই অনুকূল হয়। ই হৈছে ৩০০ ৰ পৰা ৯০০-ৰ ভিতৰত ৩-অংকৰ সংখ্যা। আদৰ্শভাৱে, ৭২০ বা তাতকৈ অধিক নম্বৰ ক এক ভাল চিবিল নম্বৰ হিচাপে গণ্য কৰা হয়।

## উপভোক্তাৰ ক্ৰেডিট প্ৰতিবেদন
ট্ৰেন্স ইউনিয়ন চিবিলে ঋণৰ বিপদাশংকা আৰু মূল্য নিৰ্ধাৰণ ৰ বাবে উপভোক্তাৰ ঋণ আৰু পৰিশোধৰ তথ্য একত্ৰিত কৰে। ই চিকাগো স্থিত ট্ৰেন্সইউনিয়নৰ সৈতে অংশীদাৰীত্ব কৰিছে।

## ব্যৱসায়িক ক্ৰেডিট প্ৰতিবেদন
ট্ৰেন্সইউনিয়ন চিবিলে ঋণৰ বিপদাশংকা আৰু মূল্য নিৰ্ধাৰণ ৰ বাবে ব্যৱসায়িক বিত্তীয় আৰু পৰিশোধ তথ্য একত্ৰিত কৰে। ই নিউ জাৰ্চি স্থিত ডুন আৰু ব্ৰেডষ্ট্ৰীটৰ সৈতে অংশীদাৰীত্ব কৰিছে। ডি এণ্ড বিয়ে বিশ্বব্যাপী ১৫০ নিযুত ব্যৱসায়ৰ ফাইল বজাই ৰাখে।

## চিআৰআইএফ আৰু চিবিল
বেংক আৰু বিত্তীয় সংগঠনবোৰে চিআৰআইএফ আৰু চিবিল ব্যাপকভাৱে ব্যৱহাৰ কৰে। তেওঁলোক দুয়োটা কম বেছি পৰিমাণে একে।

চিআৰআইএফ আৰু চিবিলৰ তুলনামূলক বিশ্লেষ:-

#### '''চি.আৰ.আই.এফ. ক্ৰেডিট স্কোৰ:'''

**চিবিল ক্ৰেডিট স্কোৰ:**

## ইতিহাস

* ২০০০ চনত চিবিল (ক্ৰেডিট ইনফৰ্মেচন ব্যুৰো (ইণ্ডিয়া) লিমিটেড) অন্তৰ্ভুক্ত কৰা হৈছে।
* ২০০৪ চনত ভাৰতত ক্ৰেডিট ব্যুৰো সেৱা আৰম্ভ কৰা হয় (উপভোক্তা ব্যুৰো)।
* ২০০৬ চনৰ পৰা বাণিজ্যিক ব্যুৰো কাৰ্যকলাপ আৰম্ভ হয়।
* ২০০৭ চনৰ পৰা বেংক আৰু বিত্তীয় প্ৰতিষ্ঠানসমূহৰ বাবে ভাৰতৰ প্ৰথম জেনেৰিক ৰিস্ক স্কোৰিং মডেল চিবিল স্কোৰ প্ৰৱৰ্তন কৰা হৈছিল।

* ২০১১ চনত চিবিল স্কোৰ ব্যক্তিগত গ্ৰাহকসকলৰ বাবে উপলব্ধ কৰা হয়।
* ২০১৭ চনৰ পৰা ট্ৰেন্সইউনিয়ন চিবিলে সূক্ষ্ম, ক্ষুদ্ৰ আৰু মজলীয়া উদ্যোগত ঋণ প্ৰৱেশ বৃদ্ধি কৰিবলৈ আৰু ঋণদাতাসকলক বিপদাশংকা ভালদৰে মূল্যাঙ্কন কৰাত সহায় কৰিবলৈ চিবিল এমএছএমই ৰেংক মুকলি কৰে 
* ২০১৭ চনত বেঙ্ক অফ ইণ্ডিয়াই কোম্পানীটোত ইয়াৰ ৫% অংশ ১৯০.৬ কোটি টকাত বিক্ৰী কৰে, যাৰ অৰ্থ হৈছে ট্ৰেন্সইউনিয়ন চিবিলৰ বাবে ৫৯২ নিযুত আমেৰিকান ডলাৰ ।

## তথ্য সংগ্ৰহ
ৰুটী

ৰুটী (:en:Roti)হৈছে গোল চেপেটা আটা বা ময়দাৰে প্ৰস্তুত কৰা এবিধ খাদ্য । ইয়াক চাপাটি বুলিও জনা যায়। ইয়াৰ ব্যৱহাৰ প্ৰথমে ভাৰতীয় উপমহাদেশত আৰম্ভ হয়। ইয়াক শিলত গুৰি কৰা ঘেঁহুৰ আটাৰ লগত পানী, নিমখ আৰু তেল মিহলাই প্ৰথমে লাৰুৰ দৰে কৰি বেলনাৰে বেলি গোল আৰু চেপেটা কৰি লোৱা হয় ।

## ব্যুৎপত্তি

ৰুটী শব্দটো সংস্কৃতৰ পৰা সংকলিত। সংস্কৃতত ইয়াক ৰুটীকা মানে ব্ৰেড বুলি জনা যায় ।

## প্ৰণালী

প্ৰথমে আটাখিনিত পানী,তেল আৰু অলপ নিমখ মিহলাই সানি লৈ ৫মিনিটমান সময় ঢাকি ৰাখিব লাগে। তাৰপাছত সৰু সৰু বলৰ দৰে আটাৰ লদা কৰি লৈ বেলনা এখনৰ ওপৰত থৈ বেলনা মাৰিৰে লাহে লাহে ওপৰেৰে ঘূৰাই ফুৰাই লৈ যাব লাগে যাতে আকৃতিটো চেপেটা আৰু ঘূৰণীয়া হয়। তাৰ পাছত ইয়াক এখন টাৱাত দুয়োফালে ভালদৰে সেকিব লাগে। সেকা হোৱাৰ পাছত গৰম ৰুটীখনত সোৱাদ অনুযায়ী ঘিউ বা তেল লগাই ল’ব পৰি। ৰুটী আধা সেকা হোৱাৰ পাছত জুইত দি ফুলাই ল’ব পাৰি৷

## ভাৰতীয় উপমহাদেশ

ভাৰতীয় উপমহাদেশৰ পৰা আফ্ৰিকালৈকে আৰু আফ্ৰিকাৰ পৰা ওচেনিয়ালৈকে আৰু ওচেনিয়াৰ পৰা মাল উপদ্বীপলৈকে আৰু মাল উপদ্বীপৰ পৰা আমেৰিকা মহাদেশলৈকে চেপেটা ব্ৰেড আৰু ৰুটীৰ বিভিন্ন ধৰণৰ বৈচিত্ৰ্য পৃথিৱীৰ বিভিন্ন সংস্কৃতিত পোৱা যায় ।ৰুটী হৈছে ভাৰতীয় উপমহাদেশৰ ঐতিহাসিকভাৱে গ্ৰহণ কৰা এবিধ চেপেটা ব্ৰেড । ইয়াক সাধাৰণতে ভাজি, জোল বা দাইলৰ লগত গ্ৰহণ কৰা হয়। সেইবাবেই ইয়াক এইবোৰৰ বাহক বুলিও কোৱা হয় ।
ইয়াক সাধাৰণতে ঘেহুৰ আটাৰ পৰা তৈয়াৰ কৰা হয় আৰু এখন চেপেতা লোহাৰ টাৱাত সেকা হয় । অবশ্যে অতীত কালৰ দৰে আজিকালিও ৰুটী জৱাৰ, বাজৰী, গুমধানৰ নাইবা চাউলৰ আটাৰ পৰাও তৈয়াৰ কৰা হয় ।

## শ্ৰীলঙ্কা
শ্ৰীলঙ্কাত পোল ৰুটী নামেৰে এবিধ ৰুটী ঘেহু বা কুৰাক্কান আটাৰে নাৰিকল দি বনোৱা হয় ।কেতিয়াবা, কেঁছা জলকীয়া আৰু পিয়াঁজ সৰুকৈ কাটি লৈ আটাৰ লদাত মিহলাই লৈ সেকা হয় ।এইবোৰ ৰুটী সাধাৰণতে আনবোৰ ৰুটীতকৈ শকতকৈ বেলা হয় । পোল ৰুটী এওঁলোকে জোল বা চাম্ভাৰ বা লুনু মিৰিৰ লগত লগত প্ৰধান আহাৰ হিচাবে গ্ৰহণ কৰে  ।

## চিত্ৰ বিথীকা


File:Roti-obaid.jpg|ভাৰতীয় উপমহাদেশৰ ৰুটী
File:Roti Prata Curry Large.JPG|আঞ্জাৰ লগত পৰিবেশন কৰা কেৰেলা ৰাজ্যৰ ৰুটী (পৰট্টা)
File:Plainrotiparatha.jpg|সাধাৰণ ৰুটী পাৰাঠা*
File:Roti Wrap Trafasie.jpg| [[নেদাৰলেণ্ডৰ]]সিজোৱা কণী আৰু পুৰা কুকুৰাৰ মাংসৰে মেৰিওৱা ৰুটী 
File:Thalichapati.jpg|  *চাপাটি*ৰ লগত ভাৰতীয়*থালি*  
File:Lunch special at Pakwan.jpg|ভাৰতীয় ভোজনালয়ত অন্যান্য খাদ্যৰ লগত পৰিবেশন কৰা টন্দুৰি ৰুটী 
File:Rumali roti.jpg| ভাৰতত এজন ৰান্ধনীয়ে *ৰুমালী ৰুটী'' তৈয়াৰ কৰি থকা অৱস্থাত 
File:Bajhar_ji_maani.jpg|বাজৰী ৰুটী
File:A thali with daal roti bhindi ki sabzi and mango pickle.jpg|মছলাযুক্ত ভাজিৰ লগত ৰুটী
File:Roti pisang.jpg| কলৰ পিটিকা ভৰোৱা ৰুটী


শ্ৰেণী:খাদ্য
বাচ্ছা পোছ

**বাচ্ছা পোছ** (, আক্ষৰিক অৰ্থত "ল'ৰাৰ পোছাক পিন্ধা") হৈছে আফগানিস্তান আৰু পাকিস্তানৰ কিছু অংশত প্ৰচলিত এক প্ৰথা য'ত পুত্ৰহীন কিছুমান পৰিয়ালে তেওঁলোকৰ এজনী ছোৱালীক ল'ৰাৰ দৰে জীৱন যাপন কৰিবলৈ আৰু ল'ৰাৰ দৰে আচৰণ কৰিবলৈ নিৰ্বাচন কৰে। এই প্ৰথা অনুসৰি নিৰ্বাচিত কন্যা সন্তান গৰাকীয়ে এইদৰেই ল'ৰাৰ দৰে মুক্তভাৱে আচৰণ কৰিব লাগিব, যেনেঃ বিদ্যালয়লৈ যোৱা, নিজৰ ভগ্নীক সুৰক্ষা দিয়া আৰু সামাজিক কাম আদিত অংশগ্ৰহণ কৰা আদি। 

## উৎপত্তি
আনুমানিক এক শতিকাৰ আগৰ বুলি নথিভুক্ত হৈছে যদিও এই প্ৰথাটি অধিক পুৰণি হোৱাৰ সম্ভাৱনা আছে, আৰু ই আজিও প্ৰচলিত। যুদ্ধৰ সময়ছোৱাত মহিলাসকলে যুঁজিবলৈ, বা সুৰক্ষাৰ হেতু নিজকে পুৰুষবুলি প্ৰৱঞ্চনা কৰিছিল আৰু এনেকৈয়ে এই প্ৰথাৰ আৰম্ভ হোৱা বুলি অনুমান কৰা হয়।

বুৰঞ্জীবিদ নেন্সি ডুপ্ৰিয়ে দ্য নিউয়ৰ্ক টাইমছৰ এজন সাংবাদিকক কৈছিল যে তেওঁ ১৯০০ ৰ দশকৰ আৰম্ভণিৰ হাবিবুল্লা হনৰ শাসনকালৰ এখন আলোকচিত্ৰ দেখিছিল য'ত পুৰুষৰ পোছাক পৰিধান কৰা মহিলাসকলে ৰজাৰ হাৰেম ৰক্ষা কৰিছিল। আনুষ্ঠানিকভাৱে, এই হৰেম মহিলা বা পুৰুষৰ দ্বাৰা সুৰক্ষিত কৰিব নোৱাৰি বুলি ৰীতি প্ৰচলিত। তেওঁ কৈছিল, "পৃথক্কৰণ সৃষ্টিশীলতাৰ বাবে আৱশ্যক," "এই লোকসকলৰ আশ্চৰ্যজনক ভাৱে পৰিস্থিতিৰ মোকাবিলা কৰাৰ ক্ষমতা আছে।" 

## অৱলোকন
আফগানিস্তানত পৰিয়ালবোৰৰ বাবে পৰিয়ালৰ নাম কঢ়িয়াই লৈ যাবলৈ আৰু পিতৃৰ সম্পত্তিৰ উত্তৰাধিকাৰী হ'বলৈ পুত্ৰ এজন থকাটো একপ্ৰকাৰৰ সামাজিক চাপ স্বৰূপ। পুত্ৰৰ অনুপস্থিতিত, পৰিয়ালবোৰে তেওঁলোকৰ এজনী ছোৱালীক পুৰুষ হিচাপে পোছাক পিন্ধখব পাৰে, কোনো কোনোৱে বিশ্বাস কৰে যে বাচ্ছা পোছ থাকিলে পৰৱৰ্তী গৰ্ভধাৰণত এগৰাকী মাতৃয়ে পুত্ৰ সন্তান জন্ম দিয়াৰ সম্ভাৱনা অধিক হ'য়।

ল'ৰা হিচাপে বাস কৰা ছোৱালী এজনীয়ে পুৰুষৰ বিশেষ পোছাক পিন্ধিব লগা হোৱাৰ উপৰি, চুলি চুটি কৰি কাটিব লাগে, তথা পুৰুষৰ নাম ব্যৱহাৰ কৰিব লগা হয়। তেওঁৰ পৰিয়ালত, তেওঁ এক মধ্যৱৰ্তী মৰ্যাদা লাভ কৰিব য'ত তেওঁক কন্যা বা সম্পূৰ্ণৰূপে পুত্ৰ হিচাপে গ্ৰহণ কৰা নহয়, কিন্তু তেওঁ আন ছোৱালীৰ দৰে ৰান্ধিব বা যিকোনো ধোৱা-পখলা কাম কৰাৰ প্ৰয়োজন নহয়। বাচ্ছা পোছ হিচাপে, ছোৱালী এজনীয়ে অধিক সহজে বিদ্যালয়ত পঢ়িবলৈ, কাম-কাজ চলাবলৈ, ৰাজহুৱাভাৱে মুক্তভাৱে চলাচল কৰিবলৈ, ভগ্নীসকলক সামাজিক ভাৱে সুৰক্ষা দিবলৈ বা ক্ৰীড়া আদিত অংশগ্ৰহণ কৰিব লগাত পৰে।

## প্ৰচলন আৰু গ্ৰহণযোগ্যতা
বাচ্ছা পোছৰ সাংস্কৃতিক প্ৰথা মূলতঃ মধ্য প্ৰাচ্যৰ বাহিৰত প্ৰচাৰ কৰা হোৱা নাছিল। গোলকীয় পৃথিৱীত বাচ্ছা পোছ প্ৰথা আৰু সমাজত তেওঁলোকৰ ভূমিকা লাহে লাহে প্ৰকাশ হৈছে। এই প্ৰথাৰ কিছু গোপনীয় প্ৰকৃতিৰ বাবে এই প্ৰথা বৰ্তাই ৰখা পৰিয়ালৰ পৰিসংখ্যা গম পোৱা নাযায়। অধিক গোপনীয়ভাবে কেৱল মুখ্য পৰিয়াল, পাৰিবাৰিক বন্ধুবৰ্গ, আৰু প্ৰয়োজনীয় স্বাস্থ্য আৰু শিক্ষা বিষয়াসকলেহে বাচ্ছা পোছৰ জৈৱিক যৌনতা জানে। মুখ্যতঃ সমাজে এই প্ৰথা সহ্য আৰু স্বীকাৰ কৰে, আৰু উত্তৰাধিকাৰী বা সমমৰ্যাদাৰ পুৰুষ ব্যক্তি অবিহনে তেওঁলোকক এক ব্যৱহাৰিক সমাধান হিচাপে গণ্য কৰে। অৱশ্যে এই প্ৰথাক মহিলাৰ বিৰুদ্ধে উৎপীড়ন বুলিও গণ্য কৰা হ'ব পাৰে। এই গোপনীয়তা ভংগ হ'লে সামাজিক ভাৱে এনে শিশু এজন এলজিবিটি সম্পৰ্কীয় ইছলামিক অপবাদৰ বলি হ'ব লগাও হয়।
## তথ্যসূত্ৰ

শ্ৰেণী:নাৰীৰ বিৰুদ্ধে প্ৰচলিত প্ৰথা
ৰুছ-ইউক্ৰেনীয় যুদ্ধ

**ৰুছ-ইউক্ৰেনীয় যুদ্ধ**
হৈছে ৰাছিয়া আৰু ইউক্ৰেইনৰ মাজত চলিত এক যুদ্ধ য'ত মুখ্যতঃ ৰাছিয়া, ৰাছিয়া-পন্থী বাহিনী আৰু এফালে বেলাৰুছ আৰু আনফালে ইউক্ৰেইন আৰু ইয়াৰ আন্তঃৰাষ্ট্ৰীয় সমৰ্থক সকল জড়িত হৈ আছে। মৰ্য্যদাৰ বিপ্লৱৰ পিছত ২০১৪ চনৰ ফেব্ৰুৱাৰীমাহত এই সংঘৰ্ষ আৰম্ভ হয়। ক্ৰিমিয়া আৰু ডনবাছৰ কিছু অংশৰ ৰাজনৈতিক স্থিতিৰ ওপৰত থকা মতানৈক্যৰ ফলত এই যুদ্ধৰ সূত্ৰপাত ঘটে, যাক আন্তৰ্জাতিকভাৱে ইউক্ৰেইনৰ অংশ হিচাপে স্বীকৃতি দিয়া হয়।  

## ইতিহাস
২০১৪ চনৰ ২০ ফেব্ৰুৱাৰী তাৰিখে ৰাছিয়াই ক্ৰিমিয়াক ৰাছিয়াৰ সৈতে সংযোজন কৰাৰ সিদ্ধান্ত লয়। ২২ আৰু ২৩ ফেব্ৰুৱাৰী তাৰিখে ৰাছিয়ান সৈন্য বাহিনী আৰু স্পেচিয়েল ফৰ্চে নভোৰোচিস্কৰ মাজেৰে ক্ৰিমিয়ালৈ যোৱা আৰম্ভ কৰে। ২৭ ফেব্ৰুৱাৰীত মুখা পৰিহিত ৰাছিয়ান সৈন্য বাহিনীয়ে ক্ৰিমিয়া উপদ্বীপক নিজৰ নিয়ন্ত্ৰণলৈ আনে আৰু তেওঁলোকে কৌশলগতভাৱে ক্ৰিমিয়াৰ সংসদ দখল কৰে আৰু ৰাছিয়ান পতাকা উত্তোলন কৰে। ক্ৰিমিয়া উপদ্বীপক ইউক্ৰেইনৰ বাকী অংশৰ পৰা বিচ্ছিন্ন কৰি ৰাখিবলৈ আৰু অঞ্চলটোৰ ভিতৰত চলাচল সীমিত কৰিবলৈ নিৰাপত্তাৰ বাবে চেকপইণ্ট ব্যৱহাৰ কৰিছিল৷

## তথ্যসূত্ৰ

শ্ৰেণী:ৰুছ-ইউক্ৰেনীয় যুদ্ধ
শ্ৰেণী:যুদ্ধ
নজৰ বট্টু

**নজৰ বট্টু** () উত্তৰ ভাৰত আৰু পাকিস্তানত অশুভ দৃষ্টি (হিন্দুস্তানী ভাষাত নজৰ) প্ৰতিহত কৰিবলৈ ব্যৱহৃত চিহ্ন, আকৃতি, টেটু বা অন্যান্য বস্তু বা আৰ্হি। পাৰ্চী আৰু আফগান লোকগাথাত ইয়াক 'চেছম নজৰ' বা 'নজৰ কুৰবাণী' বুলি কোৱা হয়। ভাৰত আৰু পাকিস্তানত পাৰ্চী মূলৰ 'চশম-ই-বদদুৰ' হিন্দী-উৰ্দু শ্লোগান অশুভ চকুৰ পৰা আঁতৰি থাকিবলৈ ব্যৱহাৰ কৰা হয়। নজৰ বট্টু একপ্ৰকাৰৰ অন্ধ বিশ্বাস। নজৰ বট্টু ব্যৱহাৰ কৰিলে লোকৰ অশুভ দৃষ্টিৰ পৰা হাত সাৰিব পাৰি বুলি বিশ্বাস কৰা হয়। সেয়ে সৰু ল'ৰা-ছোৱালী, ঘৰ-অট্টালিকা, ব্যৱসায়-প্ৰতিষ্ঠান, যান-বাহন আদিত প্ৰায়ে নজৰ বট্টু ব্যৱহাৰ কৰা দেখা যায়। 

### প্ৰকাৰ
নজৰ বট্টু প্ৰায়ে এটা ইচ্ছাকৃত কলঙ্ক বা ত্ৰুটি যাক নিখুঁততা প্ৰতিৰোধ কৰিবলৈ প্ৰৱৰ্তন কৰা হয়। উদাহৰণ স্বৰূপে, প্ৰিয়জনৰ মুখ বা ডিঙিত এটা ক'লা চিহ্ন (হিন্দী-উৰ্দুত কালা টিকা, পোষ্টোত টৰ খাল) বা কাজলৰ ফোঁট দিয়া অশুভ দৃষ্টি প্ৰতিহত কৰা হয়। ঘৰ আৰু অট্টালিকা সমূহৰ নিখুঁত ৰূপত এক ইচ্ছাকৃত ত্ৰুটি অন্তৰ্ভুক্ত কৰা হ'ব পাৰে। ব্যয়বহুল সামগ্ৰী যেনে দলিছা বা শাৰীত কেতিয়াবা ইচ্ছাকৃতভাৱে ৰং বা চিলাইৰে ত্ৰুটি সৃষ্টি কৰা হয়। কিছুমানে তাবিজ হিচাপে যেনে তুৰ্কীসকলে 'নজৰ বনচুগু' সদৃশ আৰু আন কেতবোৰ সূতা আৰু কেতিয়াবা প্ৰাৰ্থনাৰ শ্লোক বা বনৌষধি সম্বলিত তাবিজৰ ব্যৱহাৰ সচৰাচৰ দেখা যায়। সংস্কৃতিভেদে বিশেষ অঞ্চলত বিশেষ ধৰণৰ নজৰ বট্টু দেখা যায়। উদাহৰণ স্বৰূপে ৰূপ খটুৱা নাহৰফুটুকী বাঘৰ নখ হিমাচল প্ৰদেশ ৰাজ্যৰ চম্বা জিলাত ব্যৱহাৰ কৰা হয়।

বহুতে দোকান, প্ৰতিষ্ঠান নতুন গাড়ী আদিত নেমু আৰু জলকীয়া গাঁঠি দিয়ে। সেইদৰে দুৱাৰমুখত বিভিন্ন আকৃতি ইচ্ছাকৃতভাৱে কুদৃষ্টি প্ৰতিহত কৰিবলৈ ব্যৱহাৰ কৰা হয়। ৰাক্ষসআৰ আকৃতি আৰু জোতা ওলোমাই নজৰ বট্টু হিচাপেও ব্যৱহাৰ কৰা দেখা যায়। 

যদিও নিৰ্দিষ্ট নজৰ বট্টুত অন্তৰ্ভুক্ত নহয় কিছুমান অঞ্চলৰ মাতৃসকলে তেওঁলোকৰ সন্তানৰ ওপৰত পাতলকৈ থু পেলোৱা নিয়ম প্ৰচলিত। সাধাৰণতে তেওঁলোকে শিশুৰ ফালে থু পোনপটীয়াকৈ নেপেলাই প্ৰতীকী অৰ্থত পেলায়। লোকবিশ্বাস অনুসৰি শিশুক অশুভ দৃষ্টিৰ পৰা সুৰক্ষিত কৰিবলৈ অৱমাননা আৰু অসিদ্ধতাৰ অনুভূতি বুজাবলৈ থুৱাই দিয়া নিয়ম। শিশুসকলকো গালত এটা ক'লা চিহ্ন বা কাজলৰ ফোঁট দিয়া হয়। অত্যধিক প্ৰশংসা আনকি শুভবুদ্ধিসম্পন্ন লোকৰ পৰাও কুদৃষ্টি আকৰ্ষিত হয় বুলি বিশ্বাস কৰা হয়। সেয়েহে ই শিশুসকলক অশুভ দৃষ্টিৰ পৰা সুৰক্ষিত কৰে বুলি বিশ্বাস কৰা হয় যি তেওঁলোকৰ নিজৰ মাতৃৰ "অত্যধিক" প্ৰেমৰ ফলত হ'ব পাৰে।

## জনপ্ৰিয় সংস্কৃতিত
উত্তৰ ভাৰত আৰু পাকিস্তানত নজৰ বট্টু শব্দটো অবাঞ্ছিত কিন্তু সহ্য কৰিব লগা মানুহ বা বস্তুৰ প্ৰতি ইঙ্গিত কৰিবলৈ মুৰ্খতাপূৰ্ণ অৰ্থত ব্যৱহাৰ কৰা দেখা যায়। উদাহৰণ স্বৰূপে প্ৰাক্তন সামৰিক শাসক পাৰভেজ মুছাৰফে ২০০৮ চনৰ সাধাৰণ নিৰ্বাচনৰ সৈতে পাকিস্তানে গণতন্ত্ৰলৈ পৰিৱৰ্তন কৰাৰ বাবে প্ৰতিষ্ঠানগতভাৱে স্থান দিয়াৰ ওপৰত জোৰ দিবলৈ চেষ্টা কৰোঁতে কিছুমান প্ৰেছ ভাষ্যকাৰে তেওঁক পাকিস্তানৰ গণতন্ত্ৰৰ নজৰ বট্টু বুলি উল্লেখ কৰিছিল।

## চিত্ৰ মালা
 
File:India-shop-chili-peppers-and-limes.jpg|অশুভ দৃষ্টি প্ৰতিহত কৰা নেমু-জলকীয়া 
File:India-shop-balls-and-leaves.jpg|ভাৰতৰ পশ্চিম বংগৰ এখন দোকানৰ সন্মুখত ওলমি থকা ফুলৰ পাহিৰে তৈয়াৰ কৰা পাত আৰু বল
File:India-house-shoes-on-wall.jpg| ভাৰতৰ পশ্চিম বংগৰ এটা ঘৰৰ সন্মুখত দেৱালত ওলমাই দিয়া জোতা
File:India-truck-axel-with-painted-face.jpg|ভাৰতৰ বাণিজ্যিক চালকসকলে প্ৰায়ে এই পৈশাচিক মুখবোৰ তেওঁলোকৰ এক্সেলত ৰং দি অশুভ আত্মাক খেদায়


## তথ্য উৎস

শ্ৰেণী:অন্ধবিশ্বাস
চুপ্‌ফনিঅ'

**চুপ্‌ফণিঅ**' () এগৰাকী মহিলা আৰু তেওঁৰ সন্তানৰ বিষয়ে আংগামী নগা লোককাহিনী। তেওঁলোকৰ জন্মভূমি ৰুচমা গাঁৱলৈ উভতি অহাৰ পথত কৰুণভাৱে মৃত্যু ঘটিছিল। মৃত্যুৰ পিছত তেওঁলোক শিলাখণ্ডলৈ ৰূপান্তৰিত হৈছিল।

## কিংবদন্তি
চুপ্‌ফণিঅ' ৰুচমা গাঁৱৰ এজনী ধুনীয়া ছোৱালী আছিল। তেওঁক আন এখন গাঁৱৰ মানুহৰ সৈতে বিয়া দিয়া হৈছিল। এগৰাকী পত্নী হিচাপে তেওঁ তেওঁৰ স্বামীৰ প্ৰতি অবিচলিত আনুগত্য প্ৰদৰ্শন কৰিছিল। চুপ্‌ফণিঅ'য়ে তেওঁৰ স্বামীক নিজে বোৱা ধুনীয়া কাপোৰ পিন্ধাইছিল। কিছুমান মহিলাই তেওঁৰ বিবাহৰ সফলতাৰ বাবে ঈৰ্ষায়িত হৈছিল। তেওঁলোকে চুপ্‌ফণিঅ'ৰ স্বামীক তেওঁৰ পত্নীক বিবাহ বিচ্ছেদ দিবলৈ উদগনি দিছিল। অৱশেষত তেওঁ চুপ্‌ফণিঅ'ৰ পৰা পৃথক হ'বলৈ বাধ্য হৈছিল। এদিন ৰাতি চুপ্‌ফণিঅ'য়ে তেওঁৰ সন্তানক কঢ়িয়াই স্বামীৰ ঘৰৰ পৰা ওলাই গৈছিল আৰু জ্বলন্ত পাইন গছৰ জোৰ লৈ তাইৰ পৈতৃক ঘৰলৈ ৰাওনা হৈছিল। পাহাৰীয়া অঞ্চলৰ ওপৰেৰে যাওঁতে অশুভ আত্মায়ে তেওঁক আঘাত কৰিছিল। এই আঘাতত তেওঁৰ মৃত্যু হয়। কিছু সময়ৰ পিছত তেওঁৰ শিশুটোয়ে মাকৰ মৃতদেহত পৰোঁতে শিশুটোৰো মৃত্যু হয়। মৃত্যুৰ পিছত তেওঁলোক দুয়ো মানুহৰ আকৃতিৰ শিলত ৰূপান্তৰিত হৈছিল। ঘটনাটোৰ বিষয়ে শুনি তেওঁলোকৰ আত্মীয়সকলে তেওঁলোকৰ সন্ধানত গৈ শিলবোৰ বিচাৰি পাইছিল। তেওঁলোকে মাকৰূপী শিলটোক টানিবলৈ চেষ্টা কৰোঁতে এক ভয়ংকৰ ধুমুহাৰ সূত্ৰপাত হৈছিল। কিন্তু পিছলৈ যেতিয়া তেওঁলোকে দুয়োটা শিল একেলগে টানি আনে ধুমুহা সম্পূৰ্ণৰূপে শান্ত হৈছিল। চুপ্‌ফণিঅ' আৰু তেওঁৰ সন্তানৰূপী শিলদুটাক তেওঁৰ পৈতৃক গাঁও ৰুচমালৈ অনা হৈছিল। ৰুচমাত তেওঁলোক কিংবদন্তি হিচাপে মানুহৰ মনত বিদ্যমান।

বৰ্তমান ৰুচমা গাঁৱত চুপ্‌ফণিঅ'ৰ নামেৰে এটা স্মৃতিক্ষেত্ৰ আছে। এই স্মৃতিক্ষেত্ৰতে চুপ্‌ফণিঅ' আৰু তেওঁৰ সন্তান হিচাপে গণ্য কৰা দুটা শিল সংৰক্ষিত অৱস্থাত ৰখা হৈছে। 

## ৰুচমা গাঁও
ৰুচমা গাঁও ভাৰতৰ নাগালেণ্ডৰ ক’হিমা জিলা চিফোবোজৌ মহকুমাত অৱস্থিত। ই উপ-জিলাৰ মুখ্য কাৰ্যালয় চিফোবোজৌৰ পৰা ৪১ কিলোমিটাৰ কিমি নিলগত আৰু জিলা সদৰ ক'হিমাৰ পৰা ১২ কিলোমিটাৰ নিলগত অৱস্থিত। 

## জনপ্ৰিয় সংস্কৃতিত
এই লোককাহিনীটোৰ আলমত ২০০৫ চনত 'উৱেৰ আই দা মুন? দ্য লেজেণ্ড অফ চুপ্‌ফণিঅ' নামেৰে মেটেভিনুও চাখৰিৰে এখন চলচ্চিত্ৰ নিৰ্মাণ কৰিছিল। শিৰোনামটোৰ চন্দ্ৰই নাটকীয়তা, ছবি, মূল গীত আৰু সাক্ষাৎকাৰৰ জৰিয়তে কোৱা চুপ্‌ফণিঅ' জীৱনৰ বিভিন্ন পৰ্যায়ৰ মাজেৰে এক ৰূপক অনুপ্ৰেৰণা আৰু নিৰ্দেশনা হিচাপে দেখুৱা হৈছিল। ছবিখনৰ দৃশ্যগ্ৰহণ নাগালেণ্ডৰ ৰুচমা আৰু বিশ্বেমাৰ বিভিন্ন স্থানত কৰা হৈছিল। 

নাগালেণ্ডৰ স্কুলীয়া পাঠ্যক্ৰমত চুপ্‌ফণিঅ'ৰ কাহিনী অন্তৰ্ভুক্ত কৰা হৈছে। তদুপৰি কিংবদন্তি হিচাপে চুপ্‌ফণিঅ'ৰ কাহিনী মুখে-মুখে প্ৰচলিত। 

## তথ্য উৎস

শ্ৰেণী:কিংবদন্তি
শ্ৰেণী:সাধু
শ্ৰেণী:নাগালেণ্ড
বলকান শপত গ্ৰহণ কৰা কুমাৰী

**বলকান শপত গ্ৰহণ কৰা কুমাৰী** বুলিলে উত্তৰ আলবেনীয় সমাজ, কছোভো আৰু মণ্টেনিগ্ৰোত পুৰুষ হিচাপে জীয়াই থাকিবলৈ সতীত্বৰ প্ৰতিজ্ঞা লোৱা মহিলা সকলক বুজোৱা হয়। তেওঁলোকে নিজৰ পুৰুষতান্ত্ৰিক সমাজত পুৰুষৰ পোছাক পৰিধান কৰি বসবাস কৰে। কিছু পৰিমাণে, বছনিয়া, ডালমাটিয়া (ক্ৰোৱেছিয়া), ছাৰ্বিয়া আৰু উত্তৰ মেচিডোনিয়াকে ধৰি পশ্চিম বলকানৰ অন্যান্য অংশত এই প্ৰথা প্ৰচলিত হৈ আছে। নেট জিঅ'ৰ *টাবু* অনুষ্ঠান (২০০২) অনুসৰি আলবেনীয় শপত গ্ৰহণ কৰা কুমাৰীৰ বৰ্তমানৰ পৰিসংখ্যা প্ৰায় ১০২ গৰাকী। 

## উৎপত্তি
আলবেনিয়াত শপত গ্ৰহণ কৰা কুমাৰীসকলৰ পৰম্পৰাটোৰ বিকাশ ঘটে *কানুনি আই লেক ডুকাগজিনিত*(, বা সহজকৈ *Kanun*)-ৰ পৰা। (১৫ শতিকাৰ পৰা বিংশ শতিকাৰ আগলৈকে উত্তৰ আলবেনিয়া আৰু কছোভোত বিকাশ ঘটা আৰু ব্যৱহাৰ হোৱা সংহিতা আৰু আইনৰ এক সংহতি) অৱশ্যে *কানুন* কোনো ধৰ্মীয় দস্তাবেজ নহয়। আলবেনীয় অৰ্থোডক্স, কেথলিক আৰু মুছলমান আদি বিভিন্ন গোটে ইয়াক অনুসৰণ কৰে।

কানুনৰ নিৰ্দেশ অনুসৰি পৰিয়ালবোৰ পিতৃতান্ত্ৰিক হ'ব লাগিব অৰ্থাৎ পৰিয়ালৰ পুৰুষ সকল সম্পদৰ উত্তৰাধিকাৰী হ'ব লাগিব আৰু বিবাহৰ পিছত এগৰাকী মহিলা তেওঁৰ স্বামীৰ পৰিয়ালৰ ঘৰলৈ যাব লাগিব। ইয়াত মহিলাসকলক পৰিয়ালৰ সম্পত্তিৰ দৰে ব্যৱহাৰ কৰা হয়। কানুনৰ অধীনত, মহিলাসকলৰ বহুতো অধিকাৰ প্ৰত্যাহাৰ কৰা হয়। তেওঁলোকে ধূম্ৰপান কৰিব নোৱাৰে, ঘড়ী পিন্ধিব নোৱাৰে, বা স্থানীয় নিৰ্বাচনত ভোট দিব নোৱাৰে। তেওঁলোকে মাটি ক্ৰয় কৰিব নোৱাৰে, আৰু এনে কিছুমান কাম আছে যিবোৰত অংশগ্ৰহণৰ বাবে তেওঁলোকক অনুমতি দিয়া নহয়। এনে কিছুমান সামাজিক প্ৰতিষ্ঠানো আছে যিবোৰত তেওঁলোকে প্ৰৱেশ কৰিব নোৱাৰে। 

শপত গ্ৰহণ কৰা এই কুমাৰীত্বৰ প্ৰথা প্ৰথমে উনবিংশ আৰু বিংশ শতিকাৰ আৰম্ভণিতে উত্তৰ আলবেনিয়াৰ পৰ্বতমালা ভ্ৰমণ কৰা মিছনেৰী, ভ্ৰমণকাৰী, ভূগোলবিদ আৰু নৃতত্ত্ববিদসকলে সৃষ্টি কৰিছিল।

## অৱলোকন
এজন ব্যক্তি যিকোনো বয়সতে কুমাৰীত্বৰ শপত গ্ৰহণ কৰিব পাৰে আৰু ইয়াৰ লগে লগে তেওঁ ব্যক্তিগত আৰু পিতৃ-মাতৃৰ ইচ্ছা আকাংক্ষাক ত্যাগ কৰিব লাগিব। বাৰখন গাওঁ বা জনজাতীৰ জ্যেষ্ঠ ব্যক্তিৰ সন্মুখত এক অপৰিৱৰ্তনীয় শপত গ্ৰহণ কৰি এই গোটৰ সদস্যভুক্ত হ'ব পাৰে আৰু এই ভূমিকা গ্ৰহণ কৰি ব্ৰহ্মচৰ্য ব্ৰত পালন কৰে। ইয়াৰ পিছত, শপত গ্ৰহণ কৰা কুমাৰীসকলে সমাজত পুৰুষৰ নামলৈ পুৰুষৰ দৰে বাস কৰে যদিও আনলোকে সাধাৰণতে তেওঁলোকক  সম্বোধন কৰিবলৈ পুৰুষবাচক সৰ্বনাম ব্যৱহাৰ নকৰিবও পাৰে। এই সকল কুমাৰীয়ে পুৰুষৰ দৰে পোছাক পিন্ধিব পাৰে, পুৰুষৰ নাম ব্যৱহাৰ কৰিব পাৰে, বন্দুক লৈ ঘূৰা-ফুৰা কৰিব পাৰে, ধূম্ৰপান কৰিব পাৰে, সুৰা পান কৰিব পাৰে, পুৰুষৰ কাম কৰিব পাৰে, ঘৰৰ মুৰব্বী হিচাপে কাম কৰিব পাৰে (উদাহৰণ স্বৰূপে, ভগ্নী বা মাতৃৰ সৈতে বাস কৰা), গান গাব বা বজাব পাৰে আৰু পুৰুষৰ সৈতে সামাজিকভাৱে কথা পাতিব পাৰে।

মেৰিনা ৱাৰ্ণাৰৰ মতে, শপত গ্ৰহণ কৰা কুমাৰীগৰাকীৰ প্ৰকৃত যৌন পৰিচয় কেতিয়াও কোনো পৰিস্থিতিত উল্লেখ কৰা নহয়। আমেৰিকাৰ থলুৱা লোকসকলৰ কিছুমান সমাজতো একে ধৰণৰ প্ৰথা প্ৰচলিত আছিল।

প্ৰতিজ্ঞা ভংগ কৰাটো এসময়ত মৃত্যুদণ্ডযোগ্য আছিল, অৱশ্যে বৰ্তমানো এই শাস্তি বৰ্তী থকাটো সন্দেহজনক। আজিও বহুতো এইদৰে শপত গ্ৰহণ কৰা কুমাৰীয়ে তেওঁলোকৰ শপত ভংগ কৰিবলৈ অস্বীকাৰ কৰে কিয়নো তেওঁলোকৰ সম্প্ৰদায়ে তেওঁলোকক শপত ভংগ কৰাৰ বাবে প্ৰত্যাখ্যান কৰে। অৱশ্যে, কেতিয়াবা পৰিয়ালৰ প্ৰতি থকা দায়বদ্ধতা আৰু কিছুমান এৰাব নোৱাৰা সমস্যাৰ বাবে শপত ঘূৰাই লোৱা সম্ভৱ।

## তথ্যসূত্ৰ
চৰী নৃত্য

**চৰী নৃত্য** () ভাৰতৰ ৰাজস্থান ৰাজ্যৰ এক পৰম্পৰাগত লোকনৃত্য। ৰাজস্থানৰ বাঞ্জাৰা জনগোষ্ঠীৰ মাজত এই নৃত্য প্ৰচলিত। চৰী নৃত্য একপ্ৰকাৰৰ মহিলাসকলৰ দলীয় নৃত্য। এই নৃত্য ঘাইকৈ ৰাজস্থানৰ আজমেৰ আৰু কিষাণগড়ৰ অঞ্চলত অধিক প্ৰচলিত। কিষাণগড় আৰু আজমেৰৰ গুজ্জৰ আৰু চাইনী সম্প্ৰদায় সকলৰ চৰী নৃত্য সমগ্ৰ ৰাজস্থানত জনাজাত। এই নৃত্য সাধাৰণতে বিবাহ উদযাপন, পুত্ৰ সন্তানৰ জন্ম আৰু মঙ্গলময় উৎসৱত পৰিৱেশন কৰা হয়। ফালকু বাঈ চৰী নৃত্যৰ এগৰাকী বিখ্যাত নৃত্যশিল্পী।

## উৎপত্তি
ৰাজস্থানৰ এক বৃহৎ অংশ থৰ মৰুভূমিৰে আৱৰা। মৰুভূমি অঞ্চলৰ বাবে ইয়াত পানীৰ নাটনি দেখা যায়। প্ৰত্যেকদিনা মহিলাসকলে তেওঁলোকৰ পৰিয়ালৰ বাবে প্ৰয়োজনীয় পানী সংগ্ৰহ কৰিবলৈ বহু মাইল খোজ কাঢ়ে। তেওঁলোকে তেওঁলোকৰ দৈনিক পানী চৰী নামৰ এক গধুৰ পাত্ৰত সংগ্ৰহ কৰে। চৰী নৃত্যৱে পানী সংগ্ৰহৰ এই জীৱনজোৰা ৰীতি-নীতি উদযাপন কৰে। প্ৰথমতে এই নৃত্য কেৱল অঘৰী বাঞ্জাৰা জনগোষ্ঠীৰ মাজত প্ৰচলিত আছিল।

## পোছাক আৰু অলংকাৰ
চৰী নৃত্যত মহিলা সকলে পৰম্পৰাগত সাজ-পৰা আৰু অলংকাৰ পৰিধান কৰে। সাধাৰণতে উজ্জ্বল ৰং যেনে ৰঙা, কমলা, হালধীয়া, নীলা আদি ৰঙৰ ব্লাউজ, ঘাগ্ৰা বা লেহেংগা আৰু ওৰণি বা চুৰ্ণী ইয়াৰ মুখ্য সাজ। ইয়াৰ লগতে পোছাকৰ কাপোৰত পৰম্পৰাগত এম্ব্ৰইডাৰী দেখা যায়। এম্ব্ৰইডাৰী সমূহত বিভিন্ন প্ৰকাৰৰ মণি, শামুকৰ খোলা আৰু আইনা ব্যৱহাৰ কৰা হয়। নৃত্যশিল্পীসকলে হান্সলি, টিমনিয়া, মগৰী, পুঞ্চি, বাংদি, গজৰা, বাজুবন্ধ, কাৰ্লি, কংকা আৰু নৱৰ নামৰ পৰম্পৰাগত ৰাজস্থানী অলংকাৰ পিন্ধে।

## বাদ্যযন্ত্ৰ
নাগাৰা, ঢোলক, ঢোল, হাৰমনিয়াম, থালি আৰু বাংকীয়া সাধাৰণতে চৰী নৃত্যৰ সময়ত বজোৱা হয়। বাংকীয়া চাৰী নৃত্যৰ মূল বাদ্য। ই নিপুণ হাতত এক শক্তিশালী, ভয়ংকৰ শব্দ প্ৰস্তুত কৰে।

## প্ৰদৰ্শন
চৰী নৃত্যৰ সময়ত ৰঙীন পোছাক পিন্ধা আৰু অলংকাৰেৰে আভুষিত মহিলাসকলে মাটিৰ বা পিতলৰ চাৰী নামৰ পাত্ৰ মূৰত ধৰি ৰাখে। প্ৰায়ে চৰী নামৰ পাত্ৰটোৰ মুখত তেলৰ চাকি বা তেলত নিমজ্জিত কপাহৰ গুটিৰে জুই জ্বলোৱা হয়। নৃত্যশিল্পীসকলে হাত-ভৰিৰ সুন্দৰ ভংগীমাৰে চলাচল আৰু আঁঠুৰ গভীৰ ঘূৰ্ণী প্ৰদৰ্শন কৰাৰ সময়ত ইয়াক স্পৰ্শ নকৰাকৈ তেওঁলোকৰ মূৰত জ্বলন্ত পাত্ৰটো কঢ়িয়াই ৰাখে। ইয়াৰ বাবে শৈশৱৰ পৰা কঠিন অনুশীলনৰ প্ৰয়োজন। এই নৃত্য নিশাৰ অন্ধকাৰত অতি সুন্দৰ দৃশ্য হিচাপে দেখা যায় কৰে। নৃত্য মঞ্চৰ চাৰিওফালে শাৰীবদ্ধ লাইটবোৰে ইয়াক অধিক আকৰ্ষণীয় কৰি তোলে। নৃত্যক অধিক আকৰ্ষণীয় কৰি তুলিবলৈ নৃত্যশিল্পীসকলে মজিয়াৰ চাৰিওফালে ঘূৰি ফুৰাৰ লগে লগে জুইৰ পোহৰৰ আৰ্হিৰ ৰেখা সৃষ্টি কৰা হয়।

## তথ্য উৎস

শ্ৰেণী:ভাৰতৰ নৃত্য
শ্বিল্ড-মেইডেন

**শ্বিল্ড-মেইডেন** () হৈছে স্কেণ্ডিনেভিয়াৰ লোককথা আৰু পৌৰাণিক আখ্যানত বৰ্ণিত একোগৰাকী মহিলা যোদ্ধা। প্ৰায়ে হাৰভাৰাৰ চাগা হেইড্ৰেকছ (Heiðreks) আৰু গেষ্টা ডেনোৰামৰ দৰে গাথাত প্ৰায়েই শ্বিল্ড-মেইডেনসকলৰ উল্লেখ পোৱা যায়। অন্যান্য জাৰ্মান লোককথা, যেনেঃ গথচ, চিম্ব্ৰি আৰু মাৰ্কোমান্নি আদিতো তেওঁলোকৰ বিষয়ে উল্লেখ পোৱা যায়। পৌৰাণিক ভেলকিৰিসকলো এনে ধৰণৰ শ্বিল্ড-মেইডেনৰ ধাৰণাৰ ওপৰতে আধাৰিত আছিল।
## ঐতিহাসিক অস্তিত্ব

শ্বিল্ড-মেইডেনসকলৰ ঐতিহাসিক অস্তিত্ব এক বিতৰ্কৰ বিষয়। পুৰাতত্ত্ববিদ নীল প্ৰাইচে এই শ্বিল্ড-মেইডেনসকল থকা বুলি যুক্তি দিছে। অন্যান্য কোনো কোনো পণ্ডিত, যেনে অধ্যাপক জুডিথ জেছে প্ৰশিক্ষিত বা নিয়মীয়া মহিলা যোদ্ধাসকলৰ অস্তিত্বৰ সপক্ষে প্ৰমাণৰ অভাৱ বুলি উল্লেখ কৰিছে।

### পুৰাতত্ত্ব
অস্ত্ৰ-শস্ত্ৰ থকা মহিলা বসতিস্থাপনকাৰীসকলৰ কবৰ উদ্ধাৰ কৰা হৈছে, কিন্তু পণ্ডিতসকলৰ মাজত এই প্ৰমাণ সমূহৰ সঠিক ব্যাখ্যাৰ ক্ষেত্ৰত একমত নহয়। ইংলেণ্ডত নৰ্ছ অভিবাসীক কবৰ আৰু অৱশিষ্টবোৰৰ ৰাসায়নিক বিশ্লেষণে পুৰুষ আৰু মহিলাৰ ৰাসায়নিক বিতৰণৰ ক্ষেত্ৰত সমতা থকা বুলি উল্লেখ কৰিছিল। টিভি শৃংখলা ভাইকিংছৰ এক বিশেষ টাই-ইনত নীল প্ৰাইচে দেখুৱাইছিল যে ১৯৭০ ৰ দশকত বহুতো অস্ত্ৰ-শস্ত্ৰ আৰু দুটা ঘোঁৰাৰ হাড় থকা দশম শতিকাৰ বিৰ্কা-সমাধি খননৰ পিছত কৰা হাড় বিশ্লেষণে সেয়া এগৰাকী মহিলাৰ কবৰ হিচাপে প্ৰমাণ আগবঢ়াইছিল।  পৰৱৰ্তী সময়ত ২০১৭ চনত ডিএনএ বিশ্লেষণে এই কবৰটো এগৰাকী মহিলাৰে বুলি নিশ্চিত কৰিছিল[8] আৰু তেওঁ তথাকথিত বিৰ্কা মহিলা ভাইকিং যোদ্ধা বুলি অনুমান কৰা হৈছিল, কিন্তু ভাইকিংছ জুডিথ জেছৰ পণ্ডিতকে ধৰি আন আন পণ্ডিতৰ মতে এই সিদ্ধান্তটো সঠিক নাছিল।  

## ঐতিহাসিক বিৱৰণ
ভাইকিং যুগৰ মহিলাসকলে যুদ্ধত অংশগ্ৰহণ কৰা ঐতিহাসিক প্ৰমাণ আছে। বাইজেণ্টাইন বুৰঞ্জীবিদজন স্কাইলিটজেছে লিপিবদ্ধ কৰিছে যে ৯৭১ চনত কিয়েভৰ চভিয়াটোস্লাভ ১ য়ে বুলগেৰিয়াত বাইজেণ্টাইনসকলক আক্ৰমণ কৰাৰ সময়ত মহিলাসকলে এই যুদ্ধত যুঁজিছিল। যেতিয়া ভাৰাঞ্জিয়ানসকলে ডৰোষ্টলনৰ অৱৰোধত এক বিধ্বংসী পৰাজয়ৰ সন্মুখীন হৈছিল, তেতিয়া বিজয়ীসকলে পতিত যোদ্ধাসকলৰ মাজত সশস্ত্ৰ মহিলা আৱিষ্কাৰ কৰি স্তম্ভিত হৈ পৰিছিল। 

## জনপ্ৰিয় সংস্কৃতিত
নৰ্ছ গাথাৰ দ্বাৰা অনুপ্ৰাণিত মহিলা যোদ্ধাসকলক ঐতিহাসিক আৰু কল্পনামূলক কল্পকাহিনীৰ অসংখ্য ৰচনাত চিত্ৰিত কৰা হৈছে। ইয়াৰ ভিতৰত আছে ২০১৩ চনৰ টিভি শৃংখলা *ভাইকিংছ*। অনুষ্ঠানটোত লেগাৰথাক (কাথেৰিন ৱিনিকৰ দ্বাৰা অভিনয় কৰা) বিশ্বৰ সৰ্বশ্ৰেষ্ঠ শ্বিল্ড মেডেন হিচাপে দেখুওৱা হৈছে। 

ভিডিঅ' গেম এচেছিনছ ক্ৰীড ভালহাল্লাত এগৰাকী মহিলা ভাইকিং যোদ্ধা নায়কৰ অন্তৰ্ভুক্তিৰ বিষয়ে ব্যাখ্যা কৰি গেমটোৰ ঐতিহাসিক উপদেষ্টা থিয়েৰীয়ে এই মহিলাসকলৰ অস্তিত্বৰ ঐতিহাসিক স্থিতি সম্পৰ্কে বিতৰ্ক থকা বুলি কয়।

## তথ্যসূত্ৰ
গাজৰৰ হালোৱা

**গজৰৰ হালোৱা** () হৈছে ভাৰতীয় উপমহাদেশৰ এটা গাজৰ-আধাৰিত মিঠা পুডিং।  ইয়াক এক নিৰ্দিষ্ট পৰিমাণৰ পানী, গাখীৰ, চেনী, ৰুকা গাজৰ আৰু ইলাচী পাত্ৰ এটাত আৰু তাৰ পিছত নিয়মীয়াকৈ লৰাই ৰন্ধাৰ দ্বাৰা তৈয়াৰ কৰা হয়। ইয়াক প্ৰায়ে কাঠবাদাম আৰু পিস্তাৰ সজ্জাৰ সৈতে পৰিৱেশন কৰা হয়। ব্যৱহৃত বাদাম আৰু অন্যান্য সামগ্ৰীবোৰ প্ৰথমে ঘিউত ভজা হয়। ঘিউ হৈছে ভাৰতীয় উপমহাদেশৰ এক প্ৰকাৰৰ মাখন।  এই মিঠাই পৰম্পৰাগতভাৱে ভাৰতৰ সকলো উৎসৱৰ সময়ত খোৱা হয়, মুখ্যতঃ দেৱালী, হোলী, ঈদ-আল-ফিতৰ আৰু ৰক্ষা বন্ধন উপলক্ষে। 
## বিৱৰণ
গাজৰৰ হালোৱা হৈছে বাদাম, গাখীৰ, চেনী, খোয়া আৰু ঘিউৰ সৈতে ৰুকা গাজৰৰ সংমিশ্ৰণ। ই হৈছে ভাৰতীয় উপমহাদেশৰ আন বহুতো সাধাৰণ মিঠাইতকৈ কম চৰ্বিৰ (নিম্নতম ১০.০৩% আৰু গড় ১২.১৯%) সৈতে এক পাতল পুষ্টিকৰ মিঠাই।  গাজৰ হালোৱাৰ এটা মধ্যমীয়া চেল্ফ জীৱন আছে সেয়েহে এতিয়া কেতিয়াবা ৰপ্তানিও কৰা হয়।

উৎসৱৰ সময়ত বহুলোকে তেওঁলোকৰ থালিত নিৰামিষ ব্যঞ্জনৰ লগতে মিঠাই পছন্দ কৰে। ইয়াৰ কম চৰ্বিযুক্ত পৰিমাণ, নিৰামিষ বৈশিষ্ট, সহজ নিৰ্মাণ, মজলীয়া চেল্ফ-লাইফ আৰু সোৱাদৰ বাবে গাজৰৰ হালোৱা সমগ্ৰ ভাৰততে এক জনপ্ৰিয় মিঠাই আৰু প্ৰায়ে বেছিভাগ উৎসৱত পৰিৱেশন কৰা হয়। ব্যঞ্জনটো প্ৰাপ্তবয়স্ক সকলৰ লগতে শিশুসকলৰ মাজতো জনপ্ৰিয়। ৩০০ গ্ৰাম গাজৰ হালোৱাত ২৬৮ কেলৰি থাকে (৭৬ চৰ্বিৰ পৰা, ১৮০ কাৰ্বোহাইড্ৰেটৰ পৰা আৰু ১৬ প্ৰ'টিনৰ পৰা আহে)।
## উৎপত্তি
গাজৰৰ হালোৱা  প্ৰথমে মোগল যুগত প্ৰৱৰ্তন কৰা হৈছিল আৰু নামটো আৰবী শব্দ "হালৱা"ৰ পৰা উদ্ভৱ হৈছিল, যাৰ অৰ্থ হৈছে "মিঠা"   ই পঞ্জাৱত জনপ্ৰিয় যদিও ইয়াৰ উৎপত্তি তাত হৈছিল নে নাই সেয়া স্পষ্ট নহয়। এইটো আন প্ৰকাৰৰ পাঞ্জাৱী হালৱাৰ সৈতে একে। এই পুৰণি পৰম্পৰাগত ৰেচিপিটো বহু বছৰ ধৰি পাঞ্জাৱী ৰন্ধন কিতাপত পোৱা যায়। গাখীৰ আৰু গাজৰৰ সংমিশ্ৰণ হোৱাৰ বাবে ইয়াক গাখীৰ ৰসযুক্ত পাঞ্জাৱী ভাষাত ʼগাজাৰ কা হালৱাʼ বুলি কোৱা হয়। কিন্তু আন ক্ষেত্ৰত, ক্ৰীম বা মাৱা (খোয়া) আৰু গাজৰৰ সংমিশ্ৰণ বুলি এই হালোৱা বৰ্ণনা কৰা হয়। 
## ভিন্নতা

গাজৰ-অমিতা হালোৱাত, সমান পৰিমাণৰ গাজৰ আৰু অমিতা ব্যৱহাৰ কৰা হয়। প্ৰথমে, গাজৰ আৰু অমিতা চুৰুকি মিশ্ৰণ প্ৰস্তুত কৰা হয়। এই মিশ্ৰণটো প্ৰায় ৫ মিনিটৰ বাবে কেৰাহি বা  কুকাৰত ঘিউ দি ভজা হয়। বাকী প্ৰক্ৰিয়াটো গাজৰৰ ৰন্ধন প্ৰণালীৰ দৰে একে। এই ৰেচিপিটো শেহতীয়াকৈ জনপ্ৰিয় হৈ পৰিছে কিয়নো ইয়াত অমিতা যোগ কৰা হয় যি নিয়মীয়া গাজৰ হালোৱাৰ তুলনাত এক পৃথক সোৱাদ প্ৰদান কৰে।  ৰঙা মখমল গাজৰ হালৱা হৈছে গাজৰ হালোৱাত আন এক বিখ্যাত ভিন্নতা। ইয়াক তুলনামূলকভাৱে বৃহৎ পৰিমাণৰ গাখীৰ ক্ৰীমৰ লগতে গাজৰ, চেনী, গোলাপ পানী আৰু কম জুইত কেশৰ গৰম কৰি তৈয়াৰ কৰা হয়।  ৰঙা মখমল গাজৰ হালৱা ভিটামিন এ আৰু কেলচিয়ামৰ অতি ভাল উৎস।

অন্যান্য কম পৰিচিত তাৰতম্যবোৰৰ ভিতৰত আছে গাজৰ আৰু বীটৰুট হালোৱা, চীজ গাজাৰ হালোৱা, খেজুৰ গাজাৰ হালোৱা আৰু গাজৰৰ মিঠাই। এই তাৰতম্যবোৰ আঞ্চলিক/ব্যক্তিগত পছন্দৰ দ্বাৰা জনপ্ৰিয়তাৰ পৃথক হয়, পৰম্পৰাগত গাজাৰ হালোৱা আটাইতকৈ জনপ্ৰিয়। গাজৰ আৰু বীটৰুট হালোৱা, ৰুকা বীটৰুট আৰু গাজৰ মিলোৱা হয় আৰু এই মিশ্ৰণটো কম জুইত কেৰাহিত পছন্দমতে এক নিৰ্দিষ্ট পৰিমাণৰ মাৱা আৰু চেনী যোগ দিয়া হয়। ৩০ মিনিট ৰন্ধা হয় আৰু ৰন্ধাৰ পিছত, গাজৰ আৰু বীটৰুট হালোৱা পৰিৱেশন কৰিবলৈ সাজু হয়। চীজ গাজৰ হালোৱা বেঙুনীয়া গাজৰ আৰু ৰিকোটা চিজৰ সংমিশ্ৰণেৰে প্ৰস্তুত কৰা হয়। এই ব্যঞ্জনটো উত্তৰ ভাৰতত জনপ্ৰিয় কিয়নো বেঙুনীয়া গাজৰ বেছিভাগ তাত খেতি কৰা হয়।

## তথ্যসূত্ৰ

শ্ৰেণী:খাদ্য
লাম্বাদা এম্ব্ৰইডাৰী

**লাম্বাদা এম্ব্ৰইডাৰী** (লাম্বাদি এম্ব্ৰইডাৰী, লাম্বানি, চেণ্ডুৰ লাম্বাণী এম্ব্ৰইডাৰী, বানজাৰা এম্ব্ৰইডাৰী, লেপো) হৈছে অন্ধ্ৰ প্ৰদেশৰ হায়দৰাবাদ, কৰ্ণাটকৰ বেল্লাৰী আৰু বিজাপুৰৰ বাঞ্জাৰা, সন্দুৰুৰ জনজাতি লাম্বাদা বা লাম্বানিসকলৰ দ্বাৰা অনুশীলন কৰা কাপোৰ অলংকৃত কৰাৰ এক কলা। লাম্বাদা এম্ব্ৰইডাৰীত একেলগে পেচৱৰ্ক, এপ্লিকু, বীডৱৰ্ক(মণিৰ কাৰুকাৰ্য) আৰু এম্ব্ৰইডাৰী অন্তৰ্ভুক্ত থাকে।

লাম্বাদি বা বানজাৰা (গোৰ, নায়ক নামেৰেও জনাজাত) সকল হৈছে এক ঐতিহাসিকভাৱে যাযাবৰ ব্যৱসায়িক জনজাতি যাৰ উৎপত্তি বৰ্তমান ৰাজস্থানৰ মেৱাৰ অঞ্চল বুলি ধাৰণা কৰা হয়। তেওঁলোকৰ পৰিচয় বহন কৰা এই *লাম্বাদি* অভিধাটোৰেই এই কলাক লাম্বাদি এম্ব্ৰইডাৰী বুলি জনা যায়। বানজাৰাসকলে সাধাৰণতে নিজকে গোৰ আৰু বাহিৰৰ লোকসকলক কোৰ বুলি কয় কিন্তু এই ব্যৱহাৰ তেওঁলোকৰ নিজৰ সম্প্ৰদায়ৰ বাহিৰত প্ৰসাৰিত নহয়। গোৰ বানজাৰা সকলৰ এক অনন্য সাংস্কৃতিক জীৱন আৰু অনুশীলন আছে যিয়ে তেওঁলোকক আনৰ পৰা পৃথক কৰে। তেওঁলোকৰ নিজা ভাষা, খাদ্যাভ্যাস, শৰীৰত অংকন কৰা টেটু, পোছাক আৰু অলংকাৰ, কলা আৰু নৃত্য আৰু উৎসৱ আৰু অনুষ্ঠান আছে আৰু এইসমূহেই তেওঁলোকৰ সংস্কৃতি গঠন কৰিছে। গোৰ বানজাৰা সংস্কৃতিত তেওঁলোকৰ ভাষা, পোছাক, বিবাহৰ ৰীতি-নীতি, উৎসৱ, লোক আৰু প্ৰদৰ্শন কলা আৰু তেওঁলোকে আহৰণ কৰা আন বহুতো সামৰ্থ্য অন্তৰ্ভুক্ত থাকে। ইয়াৰ ভাষা আৰু বৃত্তিৰ সৈতে তেওঁলোকৰ সংস্কৃতি আন জনজাতিতকৈ পৃথক। তেওঁলোকৰ নিজা ভাষা আছে। এই ভাষাক 'গৰ্বলি' বা 'গৰ্মতী' বুলি কোৱা হয়। তেওঁলোকৰ মাজত বিভিন্ন উৎসৱ-পাৰ্বনৰ লগতে নৃত্য-গীতৰ অনুষ্ঠানত এই লাম্বাদা এম্ব্ৰইডাৰী খচিত পোচাক পৰিধান কৰা পৰম্পৰা প্ৰচলিত। 

## কৌশল
লাম্বাডা এম্ব্ৰইডাৰীত চিলাই আৰু এপ্লিকুৰ সংমিশ্ৰণ ব্যৱহাৰ কৰা হয়, লগতে দাপোন টুকুৰাৰ কাম আৰু অন্যান্য অলংকাৰ অন্তৰ্ভুক্ত হৈ আছে। জনজাতীয় মহিলাসকলে পৰম্পৰাগত ভাৱে তেওঁলোকৰ ৰঙীন পোছাক সজাবলৈ মুদ্ৰা, সাগৰীয় শামুকৰ খোলা, বুটাম, কড়ি আৰু সৰু আয়নাৰ টুকুৰা ব্যৱহাৰ কৰে। বিশেষকৈ *ফেটিয়া*(স্কাৰ্ট) আৰু *কাঞ্চলী* বা (ব্লাউজ) তৈয়াৰ কৰিবলৈ এই এম্ব্ৰইডাৰী ব্যৱহাৰ কৰা হয়। মোটিফবোৰ মুখ্যতঃ গ্ৰিডৰ দৰে আৰ্হিৰ তথা জ্যামিতিক আকাৰৰ।

## স্বীকৃতি
লাম্বাদা এম্ব্ৰইডাৰীৰ কামেৰে সজোৱা কাপোৰবোৰ বিদেশী ক্ষেত্ৰত প্ৰশংসিত হৈছে।
চেন্দুৰ লাম্বানি এম্ব্ৰইডাৰীয়ে এতিয়া দেশত ভৌগোলিক স্বীকৃতি (জিআই) থকা সামগ্ৰীৰ তালিকাত স্থান পাইছে। পৰম্পৰাগত ভাৱে এই কলাৰ সাধনা কৰা জনজাতিসকলে এনে স্বীকৃতিৰ পৰা লাভান্বিত হ'ব পাৰে।

## ব্যৱহাৰ
লামাবাণী পোছাকৰ বাহিৰেও বিভিন্ন সামগ্ৰী যেনে কুশ্বন কভাৰ, বেডকভাৰ, ৱাল হেংগিং, পোছাক আৰু আনুষঙ্গিক সামগ্ৰী যেনে বেগ, হেডবেণ্ড, কঁকালৰ বেল্ট আদি অলংকৃত কৰিবলৈ এই এম্ব্ৰইডাৰী কলাৰ ব্যৱহাৰ কৰা হয়। 

## তথ্যসূত্ৰ
বাৰ্মিজ বজাৰ

**বাৰ্মিজ বজাৰ** হৈছে বাংলাদেশৰ কক্সবাজাৰ চহৰত অৱস্থিত এক প্ৰকাৰৰ বজাৰ। প্ৰসাধন সামগ্ৰীৰ পৰা আৰম্ভ কৰি চুৰিকটাৰী, লুঙি, শংখ, চকলেট, ডেকোৰেচনৰ সামগ্ৰী আদি কম দামত পোৱা যায়। ম্যানমাৰৰ পৰা ইয়ালৈ অহা সামগ্ৰীৰ বাবে ই বাৰ্মিজ বজাৰ নাম পাইছে। বাৰ্মিজ বজাৰ আচাৰৰ বাবেও জনপ্ৰিয়। ম্যানমাৰৰ পৰা অহা সকলো ধৰণৰ আচাৰৰ ইয়াত পোৱা যাব। পৰম্পৰাগত বাৰ্মিজ বজাৰ কক্সবজাৰ চহৰৰ টেকপাৰাত অৱস্থিত। এই বাৰ্মিজ বজাৰত ৩০৬খন দোকান আছে। ইয়াৰ উপৰিও কক্সবজাৰত কৰিম বাৰ্মিজ বজাৰ, আবু চেণ্টাৰ, বীচ টাৱাৰ, বানু প্লাজা, আমেনা শ্বপিং কমপ্লেক্স, উম্ম বাৰ্মিজ মাৰ্কেট, চৌদিয়া বাৰ্মিজ মাৰ্কেট, এন নাহাৰ শ্বপিং কমপ্লেক্স, আলোচয়া শ্বপিং কমপ্লেক্স, ৰুকিয়া বাৰ্মিজ মাৰ্কেট, চৌধুৰী শ্বপিং কমপ্লেক্স, জেএন প্লাজা, বীচ টাৱাৰ বাৰ্মিজ মাৰ্কেটকে ধৰি বিভিন্ন বাৰ্মিজ বজাৰ আছে। কক্সবজাৰৰ উপৰিও পাটেংগা আৰু বান্দৰবানত বাৰ্মিজ বজাৰ আছে।

বাৰ্মিজ বজাৰ ১৯৬২ চনত এগৰাকী বৰ্মীয় মহিলাৰ উদ্যোগত সৃষ্টি হৈছিল। তেওঁ টেকপাৰাৰ বাৰ্মিজ প্ৰাথমিক বিদ্যালয়ৰ কাষত থকা তেওঁৰ ঘৰতে স্থানীয় ৰাখাইন হস্তশিল্প, মোনা, লুঙি, বিছনা-চাদৰ, চুৰট আদিৰ এখন সৰু দোকান স্থাপন কৰে। কক্সবজাৰলৈ অহা ঘৰুৱা আৰু বিদেশী পৰ্যটকসকলে তেওঁৰ দোকানত সজাই ৰখা বস্তুবোৰ চাবলৈ আহিছিল। পৰ্যটকৰ চাহিদাৰ কথা বিবেচনা কৰি তেওঁ নিজৰ ঘৰৰ সন্মুখত *উনাং কক্সবজাৰ কটেজ ইণ্ডাষ্ট্ৰিজ* নামৰ এখন দোকান খোলে। ইয়াৰ পিছত ৰাখাইন ষ্টোৰ, উমে ষ্টোৰ, নুৰানি এম্পোৰিয়াম, বিবি ফেশ্বন ডায়মণ্ড ষ্ট'ৰ আদি নামেৰে বহু কেইখন বাৰ্মিজ দোকান স্থাপন হয়। লাহে লাহে সেই সৰু দোকানখন এখন ডাঙৰ বজাৰ হৈ পৰিল।

## তথ্য সংগ্ৰহ

শ্ৰেণী:বজাৰ